[Galeria eta bideoa] Antxotarrak, haserre, kalera atera dira - Oarsoaldeko Hitza : Oarsoaldeko Hitza\n"Antxo jasaten ari den utzikeria" salatzeko elkarretaratze oso jendetsu eta zaratatsua egin dute arratsean Gure Zumardian.\nElkarretaratzearen irudi orokorra.\nAntxotarrak kalera atera dira gaur arratsaldean. Pasaiako barrutiaren zentroa, Gure Zumardia, bete egin dute. Sare sozialetatik egindako deialdian -prentsak bide horretatik jaso du deialdia, HITZA tartean- “Antxo jasaten ari den utzikeria” salatu nahi izan dute. Utzikeria horren arrazoi nagusia, elkarretaratzean zeuden herritarrek zabaldu dutenez, azken aldian izan diren lapurretak dira; azken asteetan hainbat komertziotan egin dituzte lapurretak ezezagunek. Zenbait herritarri ere euren ondasunak ebatsi dizkiete, etxean edo kalean. Antxotarrak ez dira seguru sentitzen.\n19:30ean hasi da elkarretaratzea. Zaratatsua izan da. Hasiera batean 250-300 inguru ziren barrutiaren epizentroa, Gure Zumardia, hartzen zuten herritarrak. Minutuak aurrera joan ahala biderkatu egin da kopuru hori, HITZAk egin duen estimazioaren arabera 500 bat izan direlarik bildu direnak. Zarata asko. Izugarria. Eta pankarta baten atzean ehunka herritar. Antxotarrak eta merkatariak abandonaturik gaude, zioen pankartak. Haurrak, helduak, adinekoak… Jendetsua izan da bilkura. Oso jendetsua.\nBertan izan direnek ez dute inoren aldeko edo kontrako esaldi edo oihurik jaurti. Besterik gabe, zarata egin dute. Barruti hobea nahi dute. Eta oraindik eledunik edo bururik ez duen arren, esan daiteke mugimendu berri bat sortu dela Pasaiako barrutian.\nMugimendu horrek beste bi hitzordu ditu datozen egunetarako: asteazkenean (hilak 29), 19:30ean eta Armonia elkartean, batzar irekia egiteko asmoa dago, nahi duen oro ager daiteke, jendeak hitz egin dezan Antxoz duen pertzepzioaz; hilaren 31n, ostirala, beste mobilizazio bat egin nahi dute, manifestazioa ziurrenik. Gainera, balkoietan bandera edo oihal beltzak jar daitezen eskatu dute hainbat herritarrek.\nBilkuran izan direnen artean Eskalantegi kaleko 44. sotoko hainbat bizilagun zeuden. Bertako lehenengo pisua hutsa zegoen, eta uztaila aldean bertan sartu egin ziren hainbat pertsona, okupatu egin zuten. Gaur, elkarretaratzea baliatuz, etxebizitzaren jabeek eta bizilagunek hitz egin dute. Esan dute okupazioaren arduradunek liskarrak besterik ez dituztela sortzen, mehatxuak tartean direla, eta beste bizilagun bati elektrizitatea “lapurtzen” diotela, eta saiatu diren arren -salaketak daude-, ezin izan dituztela bertan daudenak joanarazi.\nArduratuta agertu dira okupatuta dauden etxebizitzaren jabeak, eta agerraldian izan diren sotoko beste hainbat bizilagun ere. Laguntza eskatu dute, esan baitute salaketa jarrita egon arren, epaitegietatik ez dutela inolako berririk jaso, eta beraz, Ertzaintzak ezin duela deus ere egin.\nJarraian, arratsaldeko hainbat irudi eta bideoa.


Eburniko kattana 3.2: Fisika. Itsas-Lurreko istorioa\nBero zapa egiten duen arratsaldeetan ohikoa dugu taosa badian. Esku zuri eta leunak mendiarekin talka egiten du. Gozo gozo abiatzen da maldan gora itsasotik. Boleketik luzatzen da kotoi bola erraldoi gisa. Behatzak luzatu eta ziztu bizian sartzen da kanaletik, biribilki eztitsu gisa. Dena estaltzen du. Itsu bihurtzen ditu paraje hauek.\nAlta, beti ez da bero zapa behelainoaren erruduna. Pasaiako kondairetan behelainoa urrutiko oihartzun bati lotzen zaio. Itsas zabalean jaiotzen den arrabotsaren oihartzuna. Danborren ahotsa moduko baten oihartzuna. Badia etsaientzat ikustezina bihurtzen duena.\nDanborrak letania bat lagun. Itsasontzi batean erritu zaharra. Afrikatik karibera. Karibetik Kantaurira. Hiru mastaren azpian eskifaia zutik. Erdian, koblakaria. Xango-Hodeiri deika. TAM TAM NAGUSIGAI EZ DIRENEN TAM TAM-AK. TAM TAM ZORITXARREKO DIRENEN TAM TAM-AK. TAM TAM BABYLONIA ZAHARRAREN ZIMENDUAK TARRATATU DITZAN MALERUSEN TAM TAMAK. TAM TAM CANDOMBLE, VUDU ETA SANTERIA. TAM TAM AMAIGABEKO ZEREMONIAN. TAM TAM ORIXA GUZTIAK BATZARTUKO DIRA. TAM TAM CANDOMBLE, VUDU ETA SANTERIA…\nKuadrila bakarra dago vudu-kantak euskaraz abesteko gai dena: Lafittek bildu duena, bistan dena. Goitizen asko irabazi du Lafittek. Deabruarena ez da okerrena.\nTam-tam-en erritmoan beroa gora doa. Lanbroa altxata, eskua hasi da luzatzen, magalak, ura eta bailara guztia kotoizko hatzez ukituz eta bere altzoaren baitan ikustezina gordetzen.\nItsu geratu dira lehorrekoak. Lanbroaren atzetik, bulka egingo balu bezala, fragata abiatzen da. Bokaleko defentsak geldirik daude, bi alboak zaintzen dituzten arroka mugikorrak geldirik daude. Ero bat jarri dute piloto; edo, agian, bertakoa da. Bestela, nekez abiatuko zuen halako maniobra. Arando harriak gibelean utzi, Senokoan ainguratu du fragatak.\nHovercraft uretara. Itsas gorarekin irrist badian zehar. Uraren gainean daude etxeak. Bata bestearengandik bereiztea ez da erraza, bilatzen duzuna ez baldin bada, jakina, Arizabalo jauregia. Egurrezko etxe iharren artean, harro baino harroagoa luzatzen den palazioa, kaia eta ontziola alboan.\nLainoak berak ixilarazi du garroa botatzeko mosketoiak egindako soinu grabea; sokak airea mozten du ziztu bizian. Garroak osk, tenkatuta. Mosketoiaren kolpekariari bigarrengoz eragin, txirrikek aise aupatzen dute lagun bat sokatik gora. Teilatu gaineraino.\nTeilatu azpian bere burua zelada batean ikusi duen gaztea are gehiago urduritu da. Inozo moduan harrapatu dutela pentsatzen du, hemezortzi urte beteta ume sentituraino. Arizabalora gonbidatu dutenean bere planaren berri etzutelakoan, axolagabe joan da, gaztaroan askotan egin bezala, han eta hemengo jaun andereen festa eta tertulietan. Ez zuen inolaz ere espero ganbaran bahituta amaitzea.\nBapatean soinuak entzun ditu. Non? Buru gainean, teilatuan. Ezer onik ez du espero. Lehiotxo bat dago, baina kanpoan ilun. Etsaiaren zain geratu da. Baita hura heldu ere, kristala hautsi eta ulertu ez duen moduan instant batean lurra hartu duen gorpuzt txikia heldu ere. “Tente” oihukatzen dio Lafayettek, bere euskara apurra ulergarria izango delakoan.\nErantzuna potroetan ostikoa izanda da. Lurrean botata, etsaiaren menpe dago. Erasotzaileak burua daraman tramankulua kendu du. Neska gazte bat ikustean harridurak mina gainditzen du.\n– Eta orain zureak benetan ez badituzu galdu nahi, hobe duzu nirekin etortzea. Ez dio ez azalpen asko eman Ederrek. Ezta berak eskatu ere.\nBurukoa berriz jantzi, frontolaren botoia klikatu, argiak piztu, trumilka dabilen Lafayette minduta heldu, sokari gogor tira eta etorri bezain fite howercraftean daude bueltan. Popan eserita, arraun neumatiko laburra gogor astintzen du Ederrek, ziztu bizian uraren gainetik. Txalupan zoriabiatuta, oka egiten du Lafayettek, korrokoien pozarako. Okada ez da aski neskaren errimoa moteltzeko. Lehen alde zuen ur-lasterra kontra badu ere.\n– Eder naiz; zu Lafayette izatea espero dut.\nAhoa bete hortz segitzen du honek, buruarekin baiezkoa egiten.\nLanbro-mataza hasia da askatzen. Fragatara atxiki da txalupa iristagarria. Lafayette eskala gora doa. Hobe han ganbara ilun batean baino, pentsatu du, non eta zeinekin dagoen oso garbi ez duen arren. Ederren igotzeko txanda denean, ahots batek agintzen dio:\n– Egon, egon.\nEskalatik behera datorrena Lafitte bera da.\n– Uste baino azkarrago iritsi da Almirantea. Lezoren itsasontzia Torrearen ondoan dago amarratua… lanbropean ez gaitu ikusiko eta bere amarrak askatzen baditugu dultzemeneoan hasiko da badian barna. Jolastu nahi?\nErantzun ere ez du egin Ederrek, irri maltzurra ezpainetan, berriz alde duen uretan eragiten du arrauna berriro. Lezorenera zuzen. Laffite txaluparen zoruan botata doa, esku batean suzia, bestean zerra zirkularra iraxekita.\nOntzi almirantean, Lezo urdiri dago. Badian jaio da. Berak ere lanbroa sortzen zuten oihartzunen berri du. Horregatik, San Pedroko apaiza jarri du otoitzan. Honen salmoak kanpandorretik errezitatzen dira. Bertan dago ere bokaleko bentiladoreak demarratzeko gailua. Trantze mistikoan apaiza, bentiladoreak abiatzeko kirtenetan bi meza-mutil gogor, apaizaren marmarrak hipnotizatuak bezala. Ez alferrik. Bentiladoren hotsa nagusitzen hasia da jada ahultzen ari zen lanbroa uxatuz.\nIrudia: General Baquedano. https://commons.wikimedia.org/wiki/File:Chilean_naval_crew_on_board_GENERAL_BAQUEDANO,_July_1931.jpg


Juan de Iturburu - Wikipedia, entziklopedia askea.\nJuan de Iturburu\nLekeitio, 1724ko urtarrilaren 3a\nBilbo, 1796ko martxoaren 16a (72 urte)\nIturburu erretaulagilea zen. Argazkian San Nikolas elizakoa, Bilbon.\nJuan de Iturburu (Lekeitio, 1724ko urtarrilaren 3a - Bilbo, 1796ko martxoaren 16a) euskal arkitekto ezaguna izan zen. Bere lanak Rokoko estilokoak dira baina denborarekin Akademizismo estilora hurbildu zen.\nGurasoak Ispasterko Juan de Iturburu eta Maria de Mendasona ziren. Artista bezala zura eta harria landu zuen. 1752an Bilbon dago eta hiri horretan biziko da hil arte. 1763an Dimako Maria Manuela de Gojenolarekin ezkondu zen. Hil zenean hiru alaba utzi zituen, bat Bilboko Gizakundea Komentuan.\nBatez ere erretaula egile bezala ezagutu zitzaion. Gutxienez hiru erretaula nagusi eta hamar albokoak egin zituen; beste batzuen ideiak prestatu zituen ere bai. Bereak dira, esaterako, San Nikolas elizako Urrikalmenduarena eta San Krispin-Krispinianoaren erretaulak, 1752tik 1756ra Juan de Agirrerekin batera eginak. Eliza berean, bera bakarrik, San Blas eta San Nikolasena egin zituen, 1756tik 1758ra. Erretaula horien eskulturak Juan Pascual de Menak egin zituen.\nBeste motatako lanak ere egin zituen.\n(Gaztelaniaz):Historiaren Errege Akademiaren webgunea.\nXVIII. mendeko arkitektoak\nSan Nikolas eliza (Bilbo)\nOrriaren azken aldaketa: 24 otsaila 2019, 16:10.


Moskova - Wikipedia, entziklopedia askea.\nErrusiako oblastak Moskuko oblasta\nMoscow Canal (en)\nRachka River (en)\nAndreevskie Zarazy (en)\nKotlovka River (en)\nKhimki Reservoir (en)\nErmakovsky Ruchey (en)\nKrylatsky Ruchey (en)\nSobolevsky Ruchey (en)\nVoronoy Brod (en)\nVolga Basin (en)\nMoskova ibaia (errusieraz Москва-река, Moskva-reka) Oka ibaiaren ibaiadar bat da, Errusiaren Europar zatian. 502 kilometroko luzera du, eta, bere arroak, 17.600 kilometro karratuko azalera hartzen du (gutxi gora-behera Nafarroa eta Euskal Autonomia Erkidegoa batera).\nAdministratiboki, ibaia Moskuko oblastetik eta Smolenskeko oblastetik igarotzen da, Errusian.\nIbaia, Volgaren arro hidrografikoaren barnean dagoena, Smolenskeko mendietan jaiotzen da, 311 metroko altueran, eta Mosku eta Smolenskeko oblastetatik igarotzen da, non Mosku bera zeharkatzen duen, Oka ibaian bere urak isuriz.\nIbaiak, Mosku hiria (izena ematen diona), ipar-mendebaldetik hego-ekialderako norabidean zeharkatzen du, bere ibilbidean, meandro ugari eratuz. Uharteren batzuk ere badaude bere ibilbidean, Kremlinekoa kasu. Ibaiaren ertzak, parke interesgarri askoz josiak daude (Gorki Parkea kasu). Bere meandroetako batetan dago Luzhniki Estadio Olinpikoa, 1980ko Moskuko Udako Olinpiar Jokoetako egoitza izan zena. Moskutik 120 kilometro hego-ekialdean, Oka ibaian isurtzen ditu bere urak, Kolomnatik gertu.\nBere hasierako zatian, Moskova, nahiko ibai garbia da. Mozhaiskeko urtegitik aurrera, etengabe gehitzen da industrietako eta hiri drainatzeetako hondakinen karga. Moskura iristen denean, ibaia hain kutsatua doa, ezen, bertako ura, ez dagoela edaterik, eta, hiriburuko biztanleentzako bertan bainatzea debekatuta dagoela.\nNabigazioa[aldatu | aldatu iturburu kodea]\nMoskova ibaia, oso-osorik da nabigagarria. Soilik neguko hilabeteetan, bere ura izozten denean eteten da itsasontzien trafikoa. 1937tik, Volga ibaiarekin lotua dago, 126 kilometroko luzera duen Moskova-Volga kanalaren bidez.\nKanal honi esker, bost itsasora iristen da: Itsaso Zuria, Itsaso Baltikoa, Kaspiar Itsasoa, Azov itsasoa eta Itsaso Beltza. Horregatik, Moskuri, batzuetan, "bost itsasoen portua" (порт пяти морей) deitzen zaio.\nMoskun, garrantzi ertaineko zenbait portu daude.\nAndreievski zubia Gorki Parkean, Mosku\nKremlina, itsasontzi batetik ikusia\nMoskova ibaiaren kanala hiriaren erdian\nUkraina hotelaren ikuspegia, itsasontzi batetatik\nMoscova ibaia Kolomnatik gertu\nMultimedia: Moskva River\nOrriaren azken aldaketa: 10 maiatza 2021, 16:09.


Belatz - Vikidia\nBelatz handia (falco peregrinus).\nBelatzak eguneko hegazti harrapariak dira, arranoak baino txikiagoak. Hegazti harraparia denez, haragiz elikatzen da. Horrenbestez, kako erako mokoa eta atzazal kakotuak eta zorrotzak dituzte, oso erabilgarriak haragia zulatzeko. Emeak arrak baino handiagoak dira. Gainera, egagropila izena duten bolak okatzen dituzte erregulartasunez.\nBelatz helduek punta zorrotzeko hegoak dituzte, eta horri esker abiadura handiz egin dezakete hegan, eta baita noranzkoa aldatu ere. Kumeek, aldiz, hegaldatzen hasi ondorengo bizpahiru urteetan, hegaz egiteko luma luzeagoak dituzte; horrela errazago hegalda dezakete, harik eta heldutan ehiztari eraginkor izateko beharko dituzten trebetasunak bereganatzen dituzten arte.\n1 Euskal Herriko belatzak\n1.1 Belatz gorria (Falco tinnunculus)\n2 Belatz handia (Falco peregrinus)\n3 Neumann belatza (Falco neumanni)\n4 Belatz hankahoria (Falco vespertinus)\n5 Belatz txikia (Falco culumbarius)\n6 Eleonor belatza (Falco eleonorae)\n7 Hego-belatza (Falco biarmicus)\n8 Zuhaitz-belatza (Falco subbuteo)\nBelatz gorria (Falco tinnunculus)[aldatu | aldatu iturburu kodea]\nBelatz gorria tamaina txiki-ertaineko hegaztia da, 57–59 cm bitarteko hego-zabalera eta 27–35 cm bitarteko altuera daukana. Arrak emeak baino apur bat txikiagoak dira eta baita arinagoak ere. Gainontzeko belatzek bezala, hego luzeak eta zorrotzak ditu eta buztan luzea du. Erraz ezagutu daiteke, airean geldirik mantentzeko duen gaitasunagatik.\nMunduan oso hedatuta dago eta Iberiar penintsula osoan aurki daiteke, bereziki hiru lurraldetan; horietako bat Euskal Herriko erdialdea da.\nHarkaitzetan, landa eta abeltzaintza eremuetan, dentsitate gutxiko basoetan, giza eremuetan etab. ikus daiteke. Gainontzeko belatzek bezala, ez dute habiarik eraikitzen eta beste hegaztiek eraikitakoak hartzen dituzte bizitokitzat.\nHarrapari haragijaleak dira: gehienbat, ugaztun txikiak jaten dituzte; baina, beste aukerarik ez badute, intsektuak, narrastiak eta anfibioak ere jaten dituzte.\nUgalketa garaia martxoa eta maiatza artean hasten da, neguko migrazio mugimenduak amaitzen direnean. Arrautzak apiriletik ekainera arte erruten dira, eta 3 eta 7 arrautza artean izan ohi dira. Inkubazio-aldiak 25 egun irauten du eta honetaz emea arduratzen da. Kumeak 26-30 egunez egoten dira habian eta, epe horretan, gurasoek elikatzen dituzte. Arrak harrapakinak eramaten ditu habiara eta emeak kumeen artean banatzen ditu.\nKontserbazio-maila[aldatu | aldatu iturburu kodea]\nBelatz handia (Falco peregrinus)[aldatu | aldatu iturburu kodea]\nBelatz Handia ia mundu guztian bizi da; Ipar Amerikako iparraldean, Errusian, Finlandian, Norvegian eta Suedian uda osoan egoten dira; Estatu Batuetan, Erdi Amerikan, Afrikako hegoaldean, erdialdean eta Europan neguan, eta Afrikako erdialdean, Europako zati batean, Txinako hegoaldean, Indian, Indonesian eta Australian aldiz, urte osoan.\nElikadurari dagokionez, bI modu dauzka hegaztiak harrapakina hegaldian harrapatzeko. Lehenengoan, goitik ehizakia bere atzaparrekin harrapatzen du. Bigarrenean, belatzak altuera hartzen du, eta beherago dauden hegaztiak begiratzen ditu. Bere ehizakia aukeratzen duenean, ziztu bizian abiatzen da ehizakiarengana. Normalean, usoak, arabazozoak, korbidoak, kaioak, zozoak eta birigarroak jaten ditu.\nBelatzak ez du habiarik egiten , baina, emeak arrautzak erruteko, arrak beste hegazti baten habia hartzen du.\nArrisku txikia (LC).\nNeumann belatza (Falco neumanni)[aldatu | aldatu iturburu kodea]\nHegazti hau belatz gorriaren oso antzekoa da. Hala ere, Neumann belatzak atzaparrak zurixkak ditu. Ar helduek buztanaren alde dortsala eta burua urdin-grisak dituzte, bizkarra eta eskapularrak gorrixkak eta orbanik gabeak, eta sabelalde gorri argia.\nNaumann belatzak Europan eta Asian igarotzen du udaberria eta uda, eta Afrikan igarotzen dituzte udazkena eta negua. Iberiar penintsulan, hego-mendebaldean bizi da batez ere, baina iparraldean ere aurkitu daiteke, Gipuzkoan eta Nafarroan besteak beste.\nNaumann belatzak gune irekietan bizi dira; ehiza, aldiz, belardietan eta landare baxuez osatutako landetan egiten dute, eta zuhaitzez osatutako guneak ekiditen dituzte. Ehunka aleko talde edo koloniak osatzen dituzte eta hauek giza eraikinetan kokatzen dira; ondorioz, eraikin hauen zuloak baliatuz, habiak egiten dituzte.\nGehienbat ornogabeak jaten ditu, eta hauen artean ortopteroak (matxinsaltoak, etab.) dira maiz aurkitzen dituen ehizakinak. Elikagaia lortzeko, hainbat estrategia erabiltzen ditu. Batzuetan, belatz gorria bezala, airean geldirik egoten da, ehizakinen bila; baina beste batzuetan, argi iturri artifizialetara hurbiltzen da bertako intsektuak jatera.\nMaiatzaren hasieran 4-5 arrautza erruten dituzte. Arrautzak 26-28 egun inguruz inkubatzen dira eta lan horretan arrek nahiz emeek parte hartzen dute. Halere, arrek egunaren erdia inkubatzen ematen badute ere, gauez lan hori emeen ardurapean uzten dute eta haiek lo-lekuetara beste arrengana joaten dira. Jaio eta lehendabiziko egunetan emeak txitei arrak ekarritako harrapakinekin jaten ematen die. Gero, emeak nahiz arrak ibiltzen dira ehizan. Gazteak 30-37 egun dauzkatenean ateratzen dira habietatik.\nBelatz hankahoria (Falco vespertinus)[aldatu | aldatu iturburu kodea]\nEzaugarriari dagokionez, ar helduak gris-urdinxkak dira, isatseko eta hanketako behekaldean izan ezik, hauek gorriak baitira. Emeek bizkarra eta hegoak gris kolorekoak dituzte; burua eta sabelaldea, berriz, laranja kolorekoak; aurpegi zuria dute, bigoteekin eta marra beltzak begian. Gazteak, ordea, arreak dira, orban beltzekin; aurpegia, eme helduen antzekoa izanik. Hegazti hauek, 28–30 cm-ko luzera eta 65–70 cm-ko hego-zabalera izatera iristen dira.\nBelatz hankahoria Ekialdeko Europan eta Asian bizi da. Hegazti migratzaile honek Afrikan ematen ditu neguak.\nElikadurari dagokionez, eguneko hegaztia da, lur zabalean bizi dena, zuhaitz gutxiko lekuetan eta, askotan, uraren inguruan. Aldizka, zeruan egoten dira, lokalizatutako edozen harrapakini abiadura handiz eraso eginez. Poste edo kableetan egoten dira behatzen, eraso egitea pentsatzen duten arte. Haien harrapakinak intsektu handiak eta, neurri txikiago batean, ugaztun eta txoriak dira.\nUgalketari dagokionez, belatz hankahoriak kolonietan bizi dira, baina ez du habiarik eraikitzen; nahiago dute beste hegaztiek baztertutako habiak erabili. Habiaren barnean, 3 eta 6 arrautza bitartean errun ohi dituzte; gurasoek hilabetez inkubatzen dituzte arrautzak.\nIa mehatxuan (NT)\nBelatz txikia (Falco culumbarius)[aldatu | aldatu iturburu kodea]\nEzaugarriei dagokienez, Europako belatzik txikiena da: 26–33 cm-ko luzera eta 55–69 cm-ko hego-zabalera dauka. Hegan dagoenean duen silueta belatz handiaren siluetaren antzekoa da: bularralde sendo eta zabala, hego zabala oinarrian baina oso mutur zorrotzekoa eta luzera ertaineko buztana; baina, hala ere, bi espezieak erraz desberdindu daitezke tamainarengatik. Belatz txikiak, gainera, hegoak askoz ere azkarrago mugitzen ditu eta hegan egitean mugimendu urduriak egiten ditu. Ar helduen bizkarraldea urdinxka da; emeak eta gazteak, aldiz, arreak dira orban argiekin. Buztanari dagokionez, eme eta gazteek banda beltzez osatuta daukate; arrek ordea banda beltz bakarra daukate, isatsaren puntan. Behetik ikusita, arretan kolore laranja da nagusi, eta eme eta gazteetan aldiz, kolore zurixka. Emeak harrak baino handiago eta pisutsuagoak izan ohi dira.\nHegazti hau Ipar Amerikan, Europan eta Erdialdeko Asian bizi da. Negua igarotzera hegoaldera bidaiatzen dute, baina ez dira hego-hemisferioraino iristen. Iberiar Penintsulan lautada zabalak nahiago dituzte, Iberiar goi-lautadan, zehazki.\nElikadurari dagokionez, hegazti txikiak jaten ditu batez ere: txonta arrunta, arabazozo beltzak, hegatxabal arruntak, txirtak, ipurzuri arrunta, txolarreak, mikak... Hauek hegaldi azkar eta baxuak eginez harrapatzen ditu.\nUgalketari dagokionez, arrautzak maiatza eta ekaina artean erruten dituzte, 3-5 arrautza bitartean. Arrautzok 28-32 egunetan zehar txitatzen dituzte, emeak batez ere, baina jaio ondoren arra zein emea arduratzen dira habiaraino janaria eramateaz. Heldutasuna jaio eta hilabetera lortzen dute.\nEleonor belatza (Falco eleonorae)[aldatu | aldatu iturburu kodea]\nKokapenari dagokionez, bere biztanleriaren bi herena Grezian bizi den arren, Kanarietan, Iberiar penintsulan, Italian, Kroazian, Marokon eta Aljerian ere auki daitezke.\nArrisku txikia (LC)\nHego-belatza (Falco biarmicus)[aldatu | aldatu iturburu kodea]\nAfrikan, hego-ekialdeko Europan eta Asian zabalduta dago. Txori txikiak ehizatzen ditu hegan doala, edo harrapakinak harrapatzen ditu lurrean daudelarik, hegaldi bizkor batez gerturatuta. Hegaz ehizatutako harrapakinak, saguzarrak, termita hegalariak eta beste hegazti batzuk izan ohi dira. Lurreko harrapakinak, ordea, basoilo eta pintada txikiak dira. Hegazti asko ez daudenean, arratoi eta musker handiak harrapatzen ditu.\nZuhaitz-belatza (Falco subbuteo)[aldatu | aldatu iturburu kodea]\nZuhaitz-belatza txikia da; 30–36 cm-ko luzera eta 80–90 cm-ko hego-zabalera ditu eta, hegan egiterakoan, mugimendu urduriak egiten ditu; hegal luze eta zorrotzak dauzka eta isats mehea eta motza. Aurpegian belatz handiaren antza dauka.\nBizkarraldea gris kolorekoa dute, garondo zuriekin. Sabelaldea, ostera, zurixka da eta banda beltz batzuk ikusten zaizkie. Helduek izterretan eta sabelaldean luma gorriak dauzkate. Emeak arrak baino handiagoak dira; batez beste %30 gehiago pisatzen dute eta haien alde dortsaleko lumajea arrena baino arreagoa da.\nHarrapari honek lurralde-banaketa zabala dauka: Marokotik Txinara bitartean aurki daiteke; Europan lurralde osoan zehar bizi da.\nElikadurari dagokionez, hegazti txikiak jaten ditu batez ere (sorbeltzak, txolarreak, etab.) eta hauek bere hegaldi azkar eta trebeari esker ehizatzen ditu. Halaber, saguzarrak, intsektuak eta ugaztun txikiak ere aurki daitezke hegazti honen dietan. Bestalde, gehienetan bakarka ehizatzen badu ere, zenbaitetan taldetan ehizatzen ikusi da.\nZuhaitz belatza espezie bakartia da normalean, eta ugalketarako baino ez du bikotea osatzen. Emeek maiatzetik ekainera erruten dituzte arrautzak (normalean hiru). Arrautza hauek soilik emeek txitatzen dituzte, 28-33 egunez, eta bitartean arrek jaten ematen diete.\nTxitak ekainetik uztailera bitartean jaiotzen dira eta lehen egunetan amaren menpean egoten dira, oso ahulak baitira hasieran. Txitek 27-34 dituztenean habiak uzten dituzte.\nOrrialdearen azken aldaketa: 19 otsaila 2021, 10:10.


Homo sapiens bihotz-beltzduna - - Anboto.org\nHomo sapiens bihotz-beltzduna\nUxune Martinez Mazaga (Soziologoa) 2017-02-03 08:30\nJakin-min berezia sortzen du homininoen jatorriak eta eboluzioak. Zientziak aurrera egin badu ere, giza eboluzioak baditu oraindik argi-ilunak. Badira 6-8 milioi urte hominioak sortu zirela, baina hauen garapena, txinpantzetik gizaki modernora arte, ez da lerro zuzena izan.\nIzan ere, gizakion eboluzioan baditugu katebegi galduak. Hala ere, gauza bat badakigu, euskaldunok eta gainontzeko gizakiok Afrikan dugu sorlekua. Handik gatoz, bai.\nAfrikatik irten eta bestelako lurraldeetara joan ziren gure arbasoak. Bide berdina egin zuen Gambian jaio eta urtarrilaren 22an Veneziako Kanal Handian ito zen gazteak. Makina bat begiren aurrean urperatu zen eta hainbatek grabatu zuen gertatutakoa. Telebistan eta komunikabideetan irudiak zabaldu eta polemika piztu da inork ez baitzuen uretara salto egin gazteari laguntza emateko. Vaporetto ontzietatik flotagailuren bat bota zioten. Antza, Veneziako kanaletako ontzien protokoloaren arabera, hori da prozedura egokia. Baina gaztea ez zen heldu.\nHari begira zeuden homo sapiens petoek “zoaz Afrikara!”, “alde zure herrira!”, “Afrikara, beltza!” garrasi egiten zioten bitartean uretan desagertu zen. Badira ere bideo grabazioetan barrezka entzuten direnak gaztea flotagailura hurbildu ezinik dagoelako.\nKomunikabideetan zabaldu da bere buruaz beste egin nahi zuela. Italian epaile batek kasua argitzeko ikerketa bideratu du. Hipotesien artean igeri egiten dugun bitartean, gertatutakoak aztarna garbiak utzi dizkigu. Agerian utzi du gizakion eboluzio bidean sortutako espezie mespretxagarria: homo sapiens bihotz-beltzduna.


Autismoa, beste begirada bat | BBK Family\n2020, iraila, 2 2020, abuztua, 6\nAzken boladan autismoak interesa sortu du gizartean. Seguru asko, jorratzen duten filmen edo autistak diren pertsonaien eskutik, hasi 1988an, “Rain Man” Oskar sariak jasotako filmarekin, eta “The Big Bang Theory” telesaileko Sheldon Cooper pertsonaia famatuarekin, besteak beste. Pertsonaia batzuek, errealismo handiagoz edo txikiagoz, autismoaren berezitasunera hurbildu gaituzte, eta autismoa minusbaliotasunetik eta gaixotasunetik urrun dagoen funtzionamendu gisa ulertzen lagundu dute. Era berean, hobeto prestatuta gaude ulertzeko autismoak mezu bat dakarrela giza subjektua ulertzeko, Jacques Lacanek deitzen zuen «l’être parlant» (izaki berbaduna).\nIzan ere, autismoa “funtzionamendu subjektibo berezi” gisa ulertu beharko dugu, tipo kliniko propio gisa, egitura berezi legez. Era horietara guztietara esan dezakegu.\nGaur egun, eskuliburuek Autismoaren Espektroko Nahasmenduaz (AEN) berba egiten dute. Izenaren aldaketak eta kategorizazio ezberdinak garrantzitsuak dira klinikan, tratatzen denaren ikuspegian aldaketak errazten dituzte eta. Baina hemen esango dugu AEN kontzeptu horrek agerian uzten duena hau dela: autismoez hitz egin beharko genukeela, eta, zehazki, lehen begiratuan loturarik ez duten bi mota handiez: “kapsulatua” deitzen dugun autismoaz eta “Asperger sindromea” deritzonaz. Batak eta besteak erakusten digute autismoaren aurrean, defentsa gisa, subjektu batzuek beste batzuek baino ordezko bide eraginkorragoak aurkitzen dituztela sintoma nagusi komunaren aurrean: gizarte-loturarik ez ezartzea.\nHorrela, adibidez, hizkuntza komunikatiborako sarbidea aurkitzen dute, batzuetan modu arrotzetan eta arrasto bat utziz hizkuntza horren erabileran: literaltasunerako joera, ikaskuntza oso imitatiboa adierazten duten esamoldeak, subjektibotik behar beste igarota ez dagoen hizkuntza baten arrastoak. Beste autista batzuentzat, ordea, sarbide hori ezinezkoa izan da, eta horrek ez du esan gura hizkuntzarekiko harremanik ez dagoenik, baina hizkuntzarekiko harreman hori oso konprometitua egongo da, eta harremana gatazkatsuago bihurtuko du harentzat eta harekin bizi direnentzat, lehenik eta behin gurasoentzat, baita irakasleentzat ere, ulertzea gaitz edo zailagoa gertatuko zaie eta.\nAutistak baztertu egiten du Bestearekiko lotura\nZer dago hain “berezia” den funtzionamendu horren oinarrian? (komatxo artean “bere” edo bakarraren funtzionamendua dela azpimarratzeko, hasiera batean trukerako prestatuta ez dagoena).\nEz dago subjekturik Bestea barik eratzen denik. Subjektuaren, baita niaren, eraikuntza hori (nortasuna deitzen dugun hori) erlazio horretatik igarotzen da, bi une logiko handiren arabera: Alienazioa eta Banantzea. Ondoez ezagunenak bigarrenaren eremuan badaude ere (nagusi egiten den neskato bat, maiteen galerak, nagusi egiten zaizkigun seme-alabak…), autistak alienazio edo “besterentzearen arbuioa” du abiapuntu, hau da, Bestearekiko loturaren arbuioa, eta horrek bere niaren eraikuntza bera baldintzatzen du.\nHorrek esan gura du autistak subjektibotasun bat eraiki behar duela aurki ditzakeen beste elementu batzuekin; hortik dator, adibidez, pieza, eraikuntza, joko, bideo, dinosauro eta abarren erabilera bizia, ordezko munduak, harentzat “ezinbestean” munduan toki bat eraikitzeko, Bestearengandik jaso ezin dituen elementu barik.\nLagundu egin behar diogu, inbaditu barik\nHori ulertzea eta, batez ere, errespetatzea ezinbestekoa da, batzuetan ez baitugu ulertzen interes horien funtzionaltasuna konkretuan, baina ziur egon behar dugu norbera eraikitzeko funtzioa dutela. Hori oso garrantzitsua da hezkuntzarako; eskolan autista bat benetan “sartzeak” esan gura du egiten ari den autoeraikuntzako lan horrekinonartzea, bere lana eta objektuak barne. Azpimarratu egiten dugu gai hau, zeren eta badago joera bat pentsatzeko autistak berak dakarren horrek despistatu egiten duela guk eskainiko diogunetik. Agian hori da ikasleekin oro har erabiltzen dugun logika, baina autistarekin ez da horrela, ez baitago ikaslerik subjektibotasun hori oraindik behar bezala eratu ez den lekuan.\nBeraz, eta haien bizitzetan esku hartzen dugunontzat funtsezkoa da jada egiten ari diren lana ulertzea eta lan horretatik abiatzea “inbaditu barik” laguntzeko mundu hori zabaldu dezan eta uneren batean beste batzuk ere hor sartu ahal izan ditzan. Laburbiltzeko, onena emakume autista baten esaldi bat, oso adierazkorra, ekartzea izango da; Donna Williams da, eta bere esperientziari buruzko liburu oso gomendagarriak idatzi ditu: “Jarraituko didan gidari bat behar dut”.\n“Inbaditu barik” azpimarratzearen zergatia azalduko dut pixka bat. Autistak egiten duen autoeraikuntza-lana baloratu eta oso kontuan hartzea oinarrietako bat da haren bizitzako edozein arlotan berarekin jarduteko. Beste oinarria autismoaren logika Bestearen aurrean defentsa gisa ulertzea da; izan ere, Beste hori gure bizitzan sartu edo txertatu ez denean, subjektua beti geratzen da hark inbadituta sentitzearen mende.\nAutisten portaeran hainbat seinale daude, tesitura horretan ulertu behar ditugunak. Txamarra kendu ezin duen haur bat, atsedenaldian eraso egin diotela oihu egin edo esaten duen neskato bat, nahiz eta egiaztatu dezakegun ez dagoela berariazko erasorik, edo, beste barik, jende larregirekin dagoelako, edo norbaitek ozen berba egiten duelako … Autismoa, berez, defentsa bat da subjektuak autoeraikuntza-prozesu horretan bizi dezakeen hauskortasun erlatiboaren aurrean.\nGurasoek asko dakite autistak tratatzeko modu berriak asmatzeaz\nEguneroko bizitza zail edo gaitza da autistarentzat, eta askotan, gurasoentzat ere bai. Baina funtsezkoak dira gure lanetan, klinikatik zein hezkuntzatik. Eta, askotan, beren semearen edo alabaren ezagutza ikaragarria eta oso garrantzitsua izaten dute, bere maitasuna transmititzera iristen ez den seme edo alaba bat zaintzeko eta hezteko izan dituzten zailtasun ugari eta mingarrietan araztutako ezagutza ia beti. Aukera baduzue, ikus ezazue Valéry Gay Corajouden, mutil autista baten amaren, dokumentu zoragarria: “El mundo de Theo” (Le monde de Théo, Theoren mundua).\nHorregatik, Bestearen tratamendua egitea litzateke egokiena. Zer esan gura du horrek? Printzipioz, beraiekin berba egiten dugunoi dagokigula modalitate bat asmatzea, non gu Bestea izango garen, inbaditu barik laguntza ematen duena, berari jarraituz, Williamsek esaten zuen legez. Moduak asmatzeaz asko dakite gurasoek. Erakundeen mugak ezagututa, baita ere beharrezkoa da inklusioaren aldeko apustua egiten duten eskolek hausnarketa egitea autistarentzat modurik onena zelakoa izango ote litzatekeen. Ikuspegi horretatik eginez gero, oso ondorio interesgarriak izaten ditu.\nBaita ere, autismoa, autista deitzen dugun subjektuaren eraikuntzaren oinarria denez, “izateko modu” gisa ulertu behar dugu, ez gaixotasun gisa. Horregatik, ez dugu espero behar autistak autista izateari uztea, ez dugu espero behar ez delako posible eta ez litzatekeelako etikoa izango. Autistak bere erara izateko eskubidea du, beste edonork lez. Inorentzat ez dago bere funtzionamendua ez den beste “normaltasunik”. Autistak horren testigantza ematen du. Ez zaizue iruditzen mezu zoragarria dela?\nAzkenik, irakurketaren bat iradoki gura dizuet, zoragarriak eta aurkitzen errazak diren Donna Williams-en liburuez gain:\n“No todo sobre el autismo”. Neus Carbonell eta Iván Ruiz. Gredos argit. Madril, 2013. Serio idatzitako liburua da, baina dibulgaziorako asmoarekin.\n“¿Buenas prácticas en autismo? Más allá de los protocolos, la singularidad”. Europako Mintegia autismoari buruz. Hainbat egile. Argit. Grama, 2018. Askotariko idazkiak daude, guraso eta profesionalenak.\n“La batalla del autismo. De la clínica a la política”. Éric Laurent. Grama argit., 2013. Oso testu garrantzitsua, baina konplexutasun teoriko handiagokoa.\nPía Nebreda. Psikoanalista. Teadir Euskadi-ko kidea.\nKategoriak hazkuntza Etiketak autismo, Pía Nebreda, TEA, TEAdir Bidalketen zehar nabigatu


Tales Miletokoa K.a. 624.urtetik . K.a. 545 urtera bizi zen, antzinako greziar filosofoa da, lehena arkhe edo munduaren printzipioaz hausnartu zuena. Hain zuzen, ura hartzen zuen guztiaren oinarritzat, eta Lurra uraren gainean flotatzen zuen disko moduan irudikatu zuen. Munduko Zazpi Jakintsuetako bat da, eta hainbat jakintza-arlo landu zituen, hala nola astronomia, eta matematika; izan ere, eklipsea aurresan zuen, eta Talesen teorema geometrikoa hari zor zaio.\nAnaximandro Miletokoa K.a. 610 .urtetik , K.a. 546.urtera bizi izan zen. Miletoko eskolako bigarren filosofo presokratikoa izan zen, Talesen kide eta jarraitzaile eta Anaximenesen maisua. Filosofian ez ezik, astronomia, geometria, fisika eta geografian ere ekarpenak egin zituen, mundua ikuspegi zientifikoaz aztertzeko garaiko joera filosofikoari jarraiki.\nPitagoras (K.a 570 - K.a. 490) Antzinako Greziako filosofoa izan zen. Bere pentsaerari buruz erabateko fidagarritasunez ezer esatea ezinezkoa da, Pitagorasek idatzitako ezer ez baitzaigu heldu, eta gainera, berari buruzko aipamenak ez ziren etorri bera zuzenean ezagutu zutenen eskutik. Hala ere, historiako itzal handiko pentsalari eta jakintsutzat hartu da historian zehar,bere pentsaeran oinarrituta eskola filosofiko garatu zen bere garaian, egundaino nolabaiteko jarraipena izan duena.\nParmenides Eleakoa (ca. K.a. 515 - ca. K.a. 450) Antzinako Greziako filosofoa izan zen, Izatea gogoeta-gai izan zuena. Filosofo presokratikoen artean kokatzen da, eta haien artean Eskola Eleatikoan. Bere bizitzari buruz heldu zaizkigun datu eskasak Platonen Parmenides solasaldian eta Diogenes Laertzioren Filosofoen bizitzak bilduman jasotzen dira. Bere pentsamendu filosofikoa berak idatziriko Peri physeos olerkian biltzen da, baina lan horretatik zati gutxi batzuk soilik heldu zaizkigu.\nHeraklito, ustezko jaioterriagatik Heraklito Efesokoa ere deitua, Antzinako Greziako filosofoa izan zen K.a VI. mendearen inguruan. Filosofo presokratikoen taldean barneratu ohi da, haren hausnarketak filosofo horien ekarpenen aldean bereziak badira ere. Heraklitoren baieztapen garrantzitsuenak unibertsoan gertatzen den etengabeko aldaketaren, aurkakoen batasunaren eta materiaren printzipio nagusia den suaren ingurukoak dira.\nEnpedokles K.a. 434.urtetik 494.urtera bizi izan zen. Antzinako Greziako filosofo presokratikoa izan zen, pluralisten eskolakoa, medikua, politikoa eta poeta izateagatik ere ezaguna. Siziliako Akragas hirian jaio zen goi mailako familia baten baitan,demokraziaren alde jardun zuen eta oligarkiaren aurka. Bere lanetatik zati batzuk bakarrik gertatu zaizkigu,naturaren gainean, lan mekanizista, eta Purifikazioak, kutsu mistikoarekin, nahiz eta batzuen arabera bi lan horiek lan bakarra osatzen dute.\nPlaton K.a 429.urtetik K.a 347. urtera bizi izan zen, Antzinako Greziako filosofoa izan zen, historiako filosofo emankorrenetakoa. Sokratesen ikasle, haren pentsamenduak biziki hunkituta, bertutea eta justizia izan zituen hausnarketa-gai, baina horietaz haraindi ontologia, epistemologia eta estetika ere landu zituen, eta hala sistema filosofiko osotua eratu zuen lehen filosofoa da.\nSokrates K.a. 399.urtetik, K.a. 469. urtera bizi izan zen. Antzinako Greziako filosofoa izan zen, filosofiaren historian itzal handienetakoa, bere irakaspenengatik nahiz bere bizitzagatik. Bere filosofiaren ardatz nagusia arima zen, zentzu zabalean, gizakiaren nortasuna, adimena eta jokabidea bilduz. Nork bere ariman arreta berezia jartzeko beharra aholkatu zuen, nork bere burua ezagutuz egiara helduko baita.\nAristoteles Estagiran, Mazedonia jaio zen K. a. 384. urtean eta Kaltzisen, Eubea K. a. 322 hil.Grezia klasikoko filosofo eta zientzialari bat izan zen. Askoren iritziz, Platonekin batera, mendebaldeko pentsamoldearen filosofo garrantzitsuenetariko bat da. Bere lanek ezagutzaren arlo anitz biltzen dituzte, hala nola biologia eta beste natura zientziak, logika, metafisika, epistemologia edo ezagutzaren filosofia, etika, politika, eta estetika.\nAlexandro Handia Pella, K.a. 323ko uztailatik, Babilonia, K.a. 356ko ekainaren 10era bizi izan zen. Mazedoniako erregea izan zen. Estratega handia omen zen, eta ez zuen sekula porrotik izan guda zelaian. Haren ekintzek hasiera eman zioten Garai helenistikoari, kultura greziarraren hedapenaren garaiari, alegia. Mediterraneoko ekialdean nolabaiteko kultura batasuna eragin zuen, Erromaren goraldira arte iraun zuena.\nSan Agustin Hiponako\nSan Agustin Hiponakoa Thagasten jaio zen 354ko azaroaren 13an eta Hiponan 430eko abuztuaren 28an hil, filosofo eta teologo bat izan zen. Mendebaldeko kristautasunaren gizonik garrantzitsuenetakoa, Eliza Katolikoaren santu eta doktore, kristau dotrina neoplatonismoarekin uztartu eta erlijioz kanpoko bestelako ekarpen filosofikoak ere egin zituen.\nAverroes edo Ibn Ruxd Kordoba, 1126ko apirilaren 14atik, Marrakex, 1198ko abenduaren 10a bizi izan zen. Andalustar filosofo eta jakituna izan zen, lege islamikoetan, matematikan eta medikuntzan aditua.\nSan Tomas Akinoko filosofoa, teologoa, latinezko idazlea eta domingotar fraidea izan zen.Filosofia platonikoaren iturrietatik eragin nabarmen jaso zuen bere pentsaera osatzerakoan, errealitate sentikor eta materialaren eta ideien mundu jakingarriaren arteko bereizketa bereganatuz. Eszeptikoak ez bezala, egia bat badela baieztatuz eta zentzumenen mundua iragankorra eta ulertezina dela defendatuz, egiazko ideien munduaren sorburua jainkoa dela sinetsi zuen, izatearen, egiaren eta ongiaren jatorri.\nJoan Duns Eskoto jatorrizko izen-deiturez, John Duns Scotus 1266. urtean jaio zen eta 1308ko azaroaren 8an hil zen. Filosofo eta teologo eskolastiko bat izan zen, Doctor Subtilis (euskaraz, Maisu Fina) goitizenaz ere ezaguna, haren pentsamenduaren zorroztasuna zela-eta. Metafisika eta etika arloetan kokatzen da bere pentsamendua, betiere teologia kristauari begira eta Aristotelesen eraginpean. Besteak beste, bere eragina nabarmena izan zen Kant filosofoaren lanetan.\nGilen Ockhamgoa Ingeles teologo eta filosofoa izan zen (Ockham, Surrey, 1280 - Munich, 1349 edo 1350). Frantziskotarra zen, eta Oxforden eta Parisen egin zituen ikasketak.Eskolastikaren azken figura nabarmena izan zen, eta nominalismoaren filosofo handiena. Ezaguna da Ockhamen labana delako bere printzipio filosofikoagatik.\nNikolas Koperniko 1473ko otsailaren 19an jaio zen eta 1543ko maiatzaren 24an hil zen.\nTomas Moro Londresen, Ingalaterra, jaio zen 1478ko otsailaren 7an eta 1535eko uztailaren 6an hil, abokatua, idazlea, politikaria eta humanista izan zen. Utopia hitza asmatu eta izen bereko liburua idatzi zuen, alegiazko uharte-nazio bati buruzkoa. Liburuan, bertako sistema politikoa aurkeztu zuen.\nHainbat lanpostu publiko bete zituen: Parlamentuko kide (1504), jarauntsien kudeatzaile (1514), ondasunen diruzain (1521), Behe Ganberako lehendakari (1523) eta lord kantziler (1529-1532 bitartean)\nGalileo Galilei 1564ko otsailaren 15an jaio zen eta 1642ko urtarrilaren 8an hil zen. Italiar matematikari, fisikari eta astronomoa izan zen. Bere lorpenen artean teleskopioaren hobekuntza, behaketa astronomiko ugari, mugimenduaren inguruko lehenengo legea eta “Kopernikoren Iraultza”rekiko babes determinantea aurkitzen dira. “Astronomia modernoaren aita”, fisika modernoaren aita” eta “zientziaren aita”tzat kontsideratu da.\nRené Descartes 1596ko martxoaren 31an jaio zen eta 1650eko otsailaren 11an hil zen. Filosofoa, matematikaria eta zientzialaria izan zen. Bai filosofian, bai matematikan, aitzindaritzat dugu gaur egun. Aita Joachim Descartes legegizona izan zen eta ama, berriz, Jeanne Brochard. Renék jaiotzean umezurtz geratu zela uste bazuen ere, Jeanne urtebete beranduago hil zen, bere anaia gazteagoa jaiotzean (hau ere hil egin zen).\nJohannes Kepler 1571ko abenduaren 27an jaio eta 1630eko azaroaren 15an hil zen, alemaniar matematikari eta astronomoa izan zen. 17. mendeko iraultza zientifikoko pertsonai nagusietakoa izan zen, ezaguna bere planeten mugimenduaren legeengatik eta Astronomia Nova, Harmonices Mundi eta Epitome Astronomiae liburuengatik. Lan horiek Newtonen grabitazio unibertsalaren teoriaren oinarriak ezarri zituzten.\nThomas Hobbes Westporten, Malmesburytik hurbil, 1588ko apirilaren 5an jaio zen eta Derbyshiren, 1679ko abenduaren 4an hil, filosofo ingelesa, filosofia modernoaren sortzaileetako bat izan zen.Bere lanik ezagunena Leviathan (1650) da: bertan teoria kontratualistaren oinarriak ezarri zituen; oinarri horiek izugarrizko garrantzia izan zuten mendebaldeko filosofia politikoaren garapenean.Filosofia ez ezik, etika, historia, teologia, geometria eta fisika jorratu zituen, besteak beste.\nJohn Locke 1632ko abuztuaren 29an jaio zen eta 1704ko urriaren 28an hil zen. Filosofo eta teoriko liberal ingelesa zen. Liberalismoaren aitzindaritzat hartzen da gaur egun. Ez zuen innatismoaren eta determinismoaren existentzian sinesten eta jakinduria zentzumenetatik datorrela uste zuen. Lockerentzat, jakinduria gertakizunen arteko erlazioagatik dator (Nola eta ez zergatik). Bere pentsamenduak arrazionalismoaren eta mekanizismoaren elementuak ditu ere.\nGeorge Berkeley 1685ko martxoaren 12an jaio zen eta 1753ko urtarrilaren 14an hil, Irlandako filosofo eta apezpikua izan zen, idealismo subjektiboa deituriko korronte filosofikoaren aitzindaritzat hartua izan da.Kaliforniako Berkeley hiriari pertsonaia historiko honengandik datorkio izena, baita berak ikasi zuen unibertsitateari ere. Horrez gain, bere omenez ezarritako izenak dira Yaleko unibertsitateko egoitzarena eta Dublineko “Trinity College”ena\nMontesquieu baroia 1689ko urtarrilaren 18an jaio zen eta 1755ko otsailaren 10an hil zen. Ilustrazio garaiko kronista eta pentsalari politikoa izan zen. Ilustrazioaren mugimenduko filosofo eta saiakeragile garrantzitsuenetakoa. Ospetsua da berak egituratu zuelako botereen banaketaren teoria, gaur egungo gobernu modernoetan oinarrizkotzat jotzen dena eta mundu osoko konstituzio ugaritan ezarria. Haren pentsamendua Ilustrazio frantsesaren izpiritu kritikoaren korrontean sartuta dago.\nVoltaire, benetako izenez François-Marie Arouet , 1694ko azaroaren 21an jaio eta 1778ko maiatzaren 30an hil, frantziar filosofoa eta idazlea izan zen. Ilustrazioaren pertsonaia nabarmenenetako bat izan zen.Voltairek lan ugari idatzi zituen; 1828an Bachautek prestatu zuen edizio kanonikoa (1877an Molandek osatua) 52 liburukik osatzen dute. Genero guztiak landu zituen: poesia, antzerkia, ipuinak, saiakera, historia-liburuak, liburuxkak, aforismoak, artikuluak, tratatuak.\nDavid Hume 1711an jaio zen eta 1776an hil zen. Eskoziar filosofo, ekonomista eta historialaria izan zen. Enpirismoaren bultzatzailetzat jotzen da. Merkataritzan ari izan ondoren, Frantziara jo zuen ikastera. Han prestatu zuen Giza izaeraren tratatua. Britainia Handira itzulirik, beste obra batzuk argitaratu zituen: Saio moral eta politikoak; Giza adimenari buruzko ikerketa; Moralaren printzipioei buruzko ikerketa; Erlijioaren historia naturala (1757).\nJean-Jacques Rousseau 1712ko ekainaren 28an jaio zen eta 1778ko uztailaren 2an hil zen. Suitzar idazle, musikagile eta filosofoa izan zen, frantsesez idazten zuena. Ilustrazioko pentsalari nagusietako bat izan zen. Haren lanik ezagunenak Gizarte-Hitzarmena, Aitorpenak eta Emilio, edo Hezkuntzaren gainean dira. Jean Jacques Rousseau oso filosofo berezia izan zen bere garaian, haize kontra joan zena, eta maiz kritikatua bere ideiengatik.\nDenis Diderot 1713ko urriaren 5an jaio eta 1784ko uztailaren 31an hil, idazle eta filosofo frantsesa, Ilustrazio garaiko idazle eta filosofoa.\nFilosofia, teologia eta zuzenbidea ikasi zituen Parisen.1746an argitaratu zuen lehen liburua, filosofiazko elkarrizketa bat, Pensées philosophiques; bertan, arrazoia agerpenaren gainetik zegoela aldezten baitzuen. Liburua kondenatu eta bahitu egin zuten eta, hortaz, arrakasta handia izan zuen berehala.\nJean Le Rond D'Alembert 1717ko azaroaren 16an jaio zen eta 1783ko urriaren 29an hil zen. Frantziako matematikaria, fisikaria eta filosofoa. zen Mugimendu ilustratuaren pertsonaia garrantzitsuenetako bat izan zen eta Denis Diderotekin batera Entziklopediaren egilea (Encyclopédie ou Dictionnaire raisonné des sciences, des arts et des métiers). Bere iritzian, zientziak oro gizateriaren aurrerapena lortzeko bidea ziren.\nImmanuel Kant 1724ko apirilaren 22an jaio eta 1804ko otsailaren 12an hil, historiako filosofo nabarmenetakoa da.Kanten filosofia sistema ezagutzaren kritikatik sortu zen. Kritika hori Kanten bi obra handitan banatuta ageri da: Kritik der reinen Vernunft (1781, Arrazoimen hutsaren kritika), eta Kritik der praktischen Vernunft (1788, Arrazoimen praktikoaren kritika).Aurrenekoan formaren ezagutzak nola eraman dezakeen jakintzaren materiaren ezagutzara aztertu nahi zuen Kantek.\nGeorg Wilhelm Friedrich Hegel 1770eko abuztuaren 27an jaio zen eta 1831ko azaroaren 14an hil, filosofo alemaniarra izan zen. Tübinger Stift-ko apaizgaitegian egin zituen bere ikasketak, bertan Friedrich Schelling filosofoaren laguna egin zen. Askoren ustez Karl Marxen materialismo historikoan eragin sakona izan zuen XIX. mendeko alemaniar idealismo filosofikoaren burutzearen adierazgarri da Hegel.\nMax Scheler 1874ko abuztuaren 22an jaio zen eta 1928ko maiatzaren 19an hil zen, alemaniar filosofoa izan zen. Edmund Husserlen fenomenologia garatu zuen bere lanetan. Jenako Unibertsitatean ezagutu zuen Husserlen obra. Bere Obra nagusiak: Der Formalismus in der Ethik und die materiale Wertethik (1913-1916), Wesen und Formen der Sympathie (1923), Die Wissensformen und die Geselschaft (1926), Die Stellung des Menschen im Kosmos (1928).\nLudwig Josef Johann Wittgenstein 1889an jaio eta 1951an hil zen folosofoa, hizkuntza, batez ere epistemologiarekin loturik, bereziki aztertu zuena. Vienako Zirkulua mugimendua eta bidenabar enpirismo logiko izeneko eskola filosofikoa eragin zituen pentsalarietako bat izan zen. Bizitzan zehar, bi lan soilik prestatu zituen argitaratzeko, Tractatus logicus-philosophicus eta Ikerketa filosofikoak; eta biak bere bizitzako pentsamendu filosofikoaren bi ikuspuntu bereizien mugarri dira.\nMartin Heidegger 1889ko irailaren 26an jaio zen eta 1976ko maiatzaren 26an hil zen. Filosofoa izan zen. Fenomenologiarekin eta existentzialismoarekin lotu izan da. Haren libururik ospetsuena, Sein und Zeit («izatea eta denbora»), filosofiaren arloan XX. mendeko garrantzizkoenetakotzat jotzen da.\nMax Horkheimer 1895eko otsailaren 14an jaio zen eta 1973ko uztailaren 7an hil zen. Filosofo eta soziologo alemaniarra izan zen. Ezaguna da gizarte ikerketarako institutuko zuzendari izan zelako (Institut für Sozialforschung), 1930 eta 1969 bitarteko Frankfurteko Eskola ospetsuaren aitzindaria, eta teoria kritikoaren (Kritische Theorie) sortzailetako izan zelako.\nLeo Strauss David (Kirchhain, Hesse, Alemania, 1899ko irailaren 20a - Annapolis, Maryland, Estatu Batuak, 1973ko urriaren 18a) alemaniar-amerikar filosofo eta klasizista politikoa izan zen. Familia judu batean jaioa, Estatu Batuetara emigratu zuen gero. Zientzia politikoetako irakasle gisa egin zuen bere karreraren zatirik handiena Chicagoko Unibertsitatean, non hainbat belaunaldi irakatsi eta 15 liburu argitaratu zituen.\nTheodor W. Adorno 1903ko irailaren 11an jaio eta, 1969ko abuztuaren 6an hil, alemaniar filosofo, soziologo eta musikologoa. Judua izanik, nazien garaian AEBetara emigratu zuen. Bigarren Mundu Gerra amaitu ondoren, Alemaniara itzuli zen. 1949tik filosofia eta soziologia irakatsi zituen Frankfurten. Frankfurteko eskolaren teoria kritikoko bultzatzaile nagusietariko bat izan zen Ernst Bloch, Walter Benjamin, Herbert Marcuse eta Max Horkheimerrekin batera.\nJean-Paul Charles Aymard Sartre 1905eko ekainaren 21an jaio zen eta 1980ko apirilaren 15an hil, frantsesezko idazlea eta filosofoa izan zen, existentzialismoaren adar marxistaren erakusgarria, eta XX. mendeko intelektual politikoki konprometituaren irudi nagusietakoa. Halaber, existentzialismoaren ordezkari ospetsuena izan zen, Martin Heideggerrekin eta Albert Camusekin batera.\nLouis Althusser 1918ko urriaren 16an jaio zen eta 1990eko urriaren 22an hil, filosofo frantsesa izan zen. XX. mendeko marxismoaren joera garrantzitsuenetariko baten pentsalari ezaguna. Marxen irakurketa zientifikoa aldezten du, batez ere Kapitalarena, haren obren irakurketa «ideologikoa» baztertuz. «Haustura» bat ikusten du Marx gaztearen lanen eta Kapitalaren artean, azken hau benetako testu iraultzailea dela iritzirik.\nJürgen Habermas 1929ko ekainaren 18an jaio zen, alemaniar soziologo eta filosofoa da, teoria kritikoa eta pragmatismoa bultzatu zuena. Epistemologian oinarritutako bere lanak XX. mendean beso luzekoak izan ziren.


Altuna eta Jakaren arteko hirugarren «finala», oraingo honetan binaka | Pelota | Naiz\n2021 API. 07 - 18:20h\nAltuna eta Jakaren arteko hirugarren «finala», oraingo honetan binaka\nBi bikoteek uste dute unerik onenean heltzen direla larunbateko partida erabakigarrira eta atzelarien lanak lehia asko baldintzatuko dutela uste dute.\nOrain arteko bi partidetan Altuna-Mariezkurrena nagusitu dira. (Andoni CANELLADA/FOKU)\nHiru urte ere ez dira, Sanferminetako Lau eta Erdikoaren baitan, Erik Jakak eta Jokin Altunak euren arteko lehen partida handia jokatu zutela buruz buru. Gogo handia zuen lizartzarrak bere lagun minaren aurka aritzeko, baina oroitzapenak ezin dira okerragoak izan, horrenbeste itxarondako egunean lesio larria egin baitzuen partida 5-2 zela. Gauzak, ordea, ikaragarri aldatu dira azken hilabeteetan eta bi pilotari hauek sasoiko hirugarren «finala» jokatuko dute elkarren artean lau hilabeteren buruan. Buruz Burukoan izan zen lehena eta Jaka jantzi zuen txapela, kaiolan atera zuen arantza amezketarrak eta orain binaka aritu beharko dute larunbatean, Martijarekin Jakak eta Mariezkurrenarekin Altunak. Titulorik ez da izango oraingo honetan, baina bai sari mamitsua, irabazleek finalerdietarako txartela eskuratuko baitute.\nAurtengo txapelketako bi partidetan Altuna-Mariezkurrena irten dira garaile, baina horrek ez du ezertarako balio, amezketarrak ondo dakienez. Iaz esaterako, laugarren sailkatu zen Ladis Galarzarekin, baina euren atzetik sailkatu ziren laso-Albisuren aurka galduta, kanpoan eratu ziren. «Txapelketetan beti uste duzu finala dela partidarik erabakigarriena, baina lehiaketan zehar beti egoten dira lehia oso garrantzistuak. Larunbatekoa hala da, saria handia baita. Gu egoera onetan heltzen gara, partida guretzat erabakigarria dela jakitun gara eta dena emateko prest. Lehenago izan ginen justuago, arazoren batekin, baina orain ondo gaude %100ean, aitzakiarik gabe», azaldu du amezketarrak.\nErik Jakak ere iazko aurrekariak ditu gogoan, Laso-Albisuz gain, lehen ligaxkan seigarren izan ziren Olaizola II.a-Urrutikoetxeak hirugarren izan ziren Artola-Imaz gainditu baitzituzten. «Ea aurten ere hala den, iaz Julenek eta nik zuzenean sailkatzeko zortea izan genuen eta ez genuen halakorik jokatu behar izan. Baina txapelketa hala da, denok dakigu lehen bietan sartu ezean dena partida bakarrean jokatu beharko dugula», azaldu du Jakak. «Gu behetik gora gatoz, lehen itzulian partida bakarra irabazi ahal izan genuen, baina bigarrenean askoz gehiago lortu ditugu, eman dezakegun mailatik askoz getuago egonda, behetik gora gatoz eta horri heldu behar diogu».\nJaka eta Martijak argi dute txapelketako partida gehienak atzean erabaki direla orain arte eta funtsezkoa izango dela Etxeberrikoak Mariezkurrenari eustea irabazteko aukerak izan nahi badituzte. «Jon pilotari asko ematen dion pilotaria da eta zaila da eustea, baina azkenaldian sentsazio onak izaten ari naiz entrenatzen eta partidan ere hala izatea nahi dut. Jonek eskuinez asko ematen dio, ezkerrarekin apur bat jaisten da eta ezkerra bilatu beharko diot, ea Jakak errematera pasatzeko aukerarik duen».\nJon Mariezkurrenaren iritziz, Jaka-Martija dira egokitu ziezaiekeen bikoterik arriskutsuena, baina itxaropentsu ageri da. «Presioko partida bat da, baina Jokini eta niri halako partidak gustatzen zaizkigu, jokoan asko dutenak, arriskutsuagoak diren arren, energia puntu extra bat ematen dizutelako. Oraintxe fisikoki inoiz baino hobeto gaude, bolada txarrari amaiera eman diogu. badakit ezkerra bilatuko didatela baina horretarako prestatzen gara», gaineratu du.\nHoni buruzko guztia: Binakako Txapelketa 2021\n«Borrón y cuenta nueva» en el Adarraga


Eider Ballinaren argazkia, onena - Aramaio - Goiena.eus\nEider Ballinaren argazkia, onena\nEneko Azurmendi 2017-11-23 19:45\nSan Martin jaietako kontzertu batean atera zuen argazki irabazlea Eider Ballinak.\n65 lan aurkeztu dira aurtengo Argazki Lehiaketara –bost ezin izan dira kontuan hartu, kalitate txikiegia zutelako–, eta, epaimahaiko kide izan den Cristina Etxenausiaren esanetan, "oso lan zaila" izan da irabazlea aukeratzea. "Argazki bikainak aurkeztu dituzte parte-hartzaileek, kostatu egin zaigu erabakitzea".\nEpaimahaiak 60 argazkiren artean hartu behar izan du erabakia. Lehiaketako argazki irabazlea Eider Ballinak San Martin jaietako kontzertu batean ateratakoa izan da, epaimahaiak hala erabakita. "Musikariak selfie bat ateratzen ari ziren kontzertua amaitzean, eta nik hori baliatu nuen argazkia ateratzeko. Gainera, euria zen, eta aterkiak ere efektu polita egiten du irudian", azaldu du Ballinak.\nIrabazle nagusiaz gain, beste lau kategoria ere bereizi dira: neguko argazki onena Aitor Aranarena izan da; udaberriko onena Asier Castellanorena, udako onena Eider Ballinaren beste argazki bat eta udazkeneko onena, Asier Castellanoren beste bat.\nBost argazki horiekin eta beste batzuekin 2018ko egutegia osatuko du Udalak.\nAsier Castellanok Uribarri auzoan drone batekin ateratako argazkia izan da udaberriko onena. "Traktorea belarra mozten zebilela ikusi nuen eta pentsatu nuen goitik polita ikusiko zela. Halaxe egin nuen, eta konturatu nintzen belarra forma bitxian zegoela moztuta".\nEskolako ikasturte amaieran atera zuen Ballinak argazkia. "Ni leihoan nengoen, eta, umeak paretara hurbildu zirenean, argazki polita ikusi nuen", dio.\nOrixolera bidean ateratako argazkia da, Santikurtzeko txabolatik. Argazki horrek badu gauza kurioso bat; izan ere, egilea –Castellano– irudiaren ezkerraldean agertzen den txabolan zegoen une hartan, eta dronearekin atera zuen argazkia, hura zegoen tokirantz.\nAitor Aranak Santikurtzetik ateratako irudi bat izan da neguko onena. "Urtarrilaren 1a zen. Hotz egiten zuen, eta laino artean zegoen izotzak kontraste polita egiten zuen", dio Aranak.


Idoia Mendia • ZUZEU\nEtiketa: Idoia Mendia\nIdoia Mendia euskararen alde\nIdoia Mendia, alde! Badago jende klase bat fariseua dena, beste jende klase bat zinikoa dena, beste bat lotsagabea dena eta beste bat makurra dena. Eta gero dago Idoia Mendia horiek guziak batzen far...\nPSE, Idoia Mendia eta euskara Peio Igeregi Santamaria (Osakidetzako ELAko arduraduna ) Leire Txakartegi Iramategi (ELAren Batzorde Eragileko kidea eta euskara arduraduna) ... Idoia Me...\nPSOE euskaraz futitzen da!\nIdoia Mendiak Radio Euskadin egindako adierazpenek lehenago ere argi utzia zuten. Gauza jakina da PSOEri euskarak futitzen diola. Beren eskuzabaltasunean ez baitira gai parte hartzerako sortu duten w...\nPSE-ko Idazkari Nagusi Idoia Mendiarekin bat gatozela-eta, Radio Euskadin berak esandakoak berrestera gatoz, intimitatean euskaraz egiten duten hiru Generoso aurkeztuta. Idoia Mendiak bazterrak sutu ...\nPatxi Lopezen ateraldi gogoangarriak gehiago entzungo ez genituela-eta penaz ginen asko eta asko. Idoia Mendia gutxietsi dugu ordea: PSEren buruzagitza hartu eta berehala, enmarkatzeko moduko adierazp...


Mugikor bat erosterakoan zer eduki behar da kontuan? • ZUZEU\nMugikor bat erosterakoan zer eduki behar da kontuan? –\nEntzuleen galderak erantzunez Asier Errastik hainbat aholku eman dizkigu “Kale Gorrian” magazinean egiten den teknologia tartean, Info7 irratian.\nEgin beharreko lehen gauza zein sistema nahi den aukeratzea da: Android ala IOS. IOS aukeratzen bada, nahiko erreza da mugikorra erostea Iphone-ak bakarrik daudelako sistema horrekin. Beraz, norberaren ekonomiaren arabera mugikor berriago edo zahartxeago bat erostea besterik ez dago.\nAndoid sistema duen mugikorra erosi nahi bada, hona kontuan hartu beharreko ezaugarri nagusiak: lehenengo mugikorraren tamaina aukeratu behar da. Handiak ala txikiak gustatzen zaizkizu? Behin hori argi edukita, tamaina aproposeko mugikorrei erreparatuko diegu.\nGaur egun, 250€-tik gorako mugikor bat erosiz gero, mugikor on bat izango dugu, edozein erosten dugula ere. Begiratu beharrekoa besteak beste smartphone-ak daukan RAM kapazitatea da. Potentzia alegia. Gaur egun 3GB RAM baino gutxiago duten mugikorrak erostea ez nioke inori gomendatuko. Egokienak niretzat 4GBkoak dira, gaur egungo aplikazioek geroz eta errekurtso gehiago behar dituztelako.\nBestalde, mugikorrak duen memoria internoari ere erreparatu behar diogu. Minimo 32GBkoak gomendatzen ditut nik. Nahiz eta gutxiagokoek ere balio dezaketen, mugikorrari ematen diogun erabileraren arabera. Asko baloratzen dudan aspektua microSD txartelaz ere funzionantzen dutenak dira. Egunen batean gure mugikorreko memoria internoa txiki geratzen bazaigu, txartelarekin hori ampliatu ahal izateko. Smartphone-aren bateria ere oso garrantzitsua da. Horregatik, nik ez nuke 3000 milianperio baino gutxiago dutenak erosiko. Hori da mugikorrek izaten duten bateriaren kapazitatea bataz-beste, 3000 milianperio.\nTeknologiaz ulertzen dutenek esango dute, eta prozesadorea zer? Eta pantaila? Bai, badakit hauek ere oso garrantzitsuak direla, baina gaur egun nahiz eta hobeak eta okerragoak egon, denek maila ona eskaintzen dute. Beraz, ez nintzateke horregatik larritu.\nMugikor bat erostean gehien begiratzen duguna zer da? Kamera. Atzeko kamera 12 pixel edo gehiagokoa izatea gomendatzen dut. Eta aurrekoa 8 pixeletakoa. Beraz laburpen moduan, memoria RAM-a minimo 3GBkoa. Bateria 3000 milianperiotakoa. Eta kamera frontala 8 pixeleko eta atzekoa 12koa.\nZuk ere bidali iezaguzu zure kontsulta teknologikoa twitterren #info7tekno erabilita!\nandroid, ios, Mugikorrak, Smartphoneak, Teknologia\n2 pentsamendu “Mugikor bat erosterakoan zer eduki behar da kontuan?”-ri buruz\neuskaragara.net 2018-05-31 13:21\nAsier, telefonoak aukeratzeko irizpide garrantzitsuenetakoa euskaraz konfiguratu ahal den izan behar da, ezta?\nHemen duzu zerrenda, marken arabera: https://zuzeu.eus/tekno/smartphone-edo-telefono-adimentsuak-zeintzuk-euskaraz/\neuskaragara.net 2018-05-31 13:22\nGaur egun (2018) hainbat Huawei-k ere eskaintzen dute.


Hasiera / Osagarriak / Bainugela Osagarriak / WOWOW Urrezko Paperezko eskuoihalaren euskarria\ngarbitu urrezko komuneko paperaren edukiontziak horma-gune berri hau erabiltzen du etxean zehar zure etxea itxura okertzen duelarik.\nMetalezko eraikuntza sendoa, sus304 ez da herdoilduko\nKalitate handiko diseinu lodia, ezkutuko torlojuak\nAntolatu eta handitu urrats bakarrean\nDiseinuko elementu klasikoak xehetasunez hornitutako xehetasunak erabiliz, 4020001BGD urrezko komuneko euskarri hau zure komunekoarekin batera egokitzen da, moda iraunkorra izan dadin. Brushed urrezko letoizko akabera distiratsua eta epela da.\n304 kalitate handiko altzairu herdoilgaitzez egina, 18/10 kromo / nikel material osagarri batekin herdoilaren eta korrosioaren aurka babesteko.\nEzkutatutako torlojuak alemanezko Fischer nylonezko aingurazko torlojua dakar. Ez duzu horman muntatzen, ez da erraza instalatzen. Ez da erraz konbinatu zure komuneko dekorazioarekin (muntatzeko hardware guztia sartzen da); 3 urteko bermea\nSalgaia merkea: kostu positiboa kalitate handiko irtenbidea lortzeko, zure bainugelarako aukeraketa ezin hobea.\nSimple konfiguratzeko, eta muntatzeko hardwarea barne.\nSKU: 4020001BGD Kategoriak: Osagarriak, Bainugela Osagarriak Tags: Bainugela Osagarriak, Urrezko eskuila, Wall mount\nWOWOW Sukaldeko txorrotak spray G1 / 2 Burdinazko burua ...\nWOWOW Zulagailu komuneko paperaren euskarria nikela zurituta\nWOWOW poto-betegarriaren txorrota eskuratzeko eskuila


2021-06-07 - Goierriko Hitza : Goierriko Hitza\nEspainiako Gobernuaren ordezkariak Aizpita eta Errotatxo bisitatu ditu\nEspainiako Garraio, Mugikortasun eta Hiri Agenda Ministerioaren diru laguntza jaso dute Zeraingo Udalak, Aizpitako labeak egonkortzeko, eta Mutiloako Udalak, Errotatxo eraikina zaharberritzeko.\nBehetik itxiko du astea Goierrik\nAgur Piedad kaleko etxeari\nSutobal enpresak etxebizitzak egin behar ditu Piedad 1en eta Kalebarren 2 eta 4an. Gaur eraitsi dute 1. zenbakiko etxea.\nIztueta dantza taldearen saioa, iruditan\nIkasturte berezia izan da aurtengoa, baina Iztueta Dantza Taldeak ez du urtean zehar ikasitakoak erakusteko aukera galdu nahi izan. Zaldibiako pilotalekua jendez bete da ikuskizunerako.\nFrontoi txikia, asteburura arte itxita\nGarbiketa lanak direla eta gaurtik aurrera itxita egongo da\nGoierri Gorrik 2 eta 0 galdu du asteburuan Pauldarraken aurka. Jaitsiera postuetatik kanpo jarraitzen dute, baina azken jardunaldian jaisteko arriskua dute\nBeasaingo etxebizitza parkearen inguruko hausnarketa\nEH Bilduk antolatutako 'Beasain bizitzak erdigunean jartzen' zikloko hirugarren saioa egingo dute bihar. Etxebizitzen gaia jorratuko dute


“La Pollak eguneroko bizitza ulertzeko giltza eman dit eta Oteizak euskaldun existentzia barneratzeko” — Gaztezulo\n“La Pollak eguneroko bizitza ulertzeko giltza eman dit eta Oteizak euskaldun existentzia barneratzeko”\n“La Pollak eguneroko bizitza ulertzeko giltza eman dit eta Oteizak euskaldun existentzia barneratzeko” Ion Martinez “Txiki” Esnaola (Donostia, 1980). 2002. urteaz geroztik bakarrizketa saio umoretsuak egiten ditu Euskal Herri osoko taberna, gaztetxe eta kultura-etxetan zehar. Orain aste batzuk GAZTEAtik ateratako audio bati esker eta WhatsApp bidez, euskaldunon poltsiko guztietara heldu zen: “ Zein da Euskal Herriko herririk merkeena? An doain!...zein da...” zioen. Bere ibilbideaz eta euskaldunok gustuko dugun umore motaz hitz egiteko berarekin elkartu gara. https://www.gaztezulo.eus/albisteak/201cla-polla-k-eguneroko-bizitza-ulertzeko-giltza-eman-dit-eta-oteizak-euskaldun-existentzia-barneratzeko201d https://www.gaztezulo.eus/albisteak/201cla-polla-k-eguneroko-bizitza-ulertzeko-giltza-eman-dit-eta-oteizak-euskaldun-existentzia-barneratzeko201d/@@download/image/txiki.jpg\nIon Martinez “Txiki” Esnaola (Donostia, 1980). 2002. urteaz geroztik bakarrizketa saio umoretsuak egiten ditu Euskal Herri osoko taberna, gaztetxe eta kultura-etxetan zehar. Orain aste batzuk GAZTEAtik ateratako audio bati esker eta WhatsApp bidez, euskaldunon poltsiko guztietara heldu zen: “ Zein da Euskal Herriko herririk merkeena? An doain!...zein da...” zioen. Bere ibilbideaz eta euskaldunok gustuko dugun umore motaz hitz egiteko berarekin elkartu gara.\nEzagutzen ez zaituenarentzat; aurkeztu zeure burua mesedez...\nKaixo Ion Martinez naiz, “Txiki” ezizenez. Euskara eta euskal kultura oso presente daude nire bizitzan, alde batetik sortzaile bezala eta bertzetik ikusle eta jarraitzaile bezala.\nNola hasi zinen antzerki eta bakarrizketen munduan?\n2002. urtean hasi nintzen umorezko bakarrizketak egiten eta sei urte ondoren, hainbat ikastaro tarteko, antzerkia munduan murgildu nintzen. 2010. urtean berriz, Aldatzen Laguntzen antzerki taldea sortu nuen eta lehen antzezlana taularatu nuen Alex Tello antzerkilariaren laguntzaz.\nNola definituko zenuke zeure burua; zer zara aktorea ala komikoa?\nLehenik eta behin euskal sortzailea naizela esango nuke, euskaraz eta euskal kulturaren esparruan sortzen baitut, izan bakarrizketak, zein antzezlanak. Egia da, bakarrizketetan komiko gisa ere agertzen naizela, naturaltasunez; eta antzezlanetan, aktore paperetik gehiago.\nZerk inspiratzen zaitu, nondik ateratzen dituzu ideiak?\nUste dut sentsibilitate handia dudala gure herriko gizartean gertatzen diren biziera eta kalapitekin, eta askotan, nahiz eta umorezko gauzak idatzi bakarrizketak bezala, edo umore absurdoz jositako Amets Zirkua Salgai antzezlana bezala, badira mezu sakonak ere umore tarte askotan. Umorea eginez ere gauza asko konta daitezkeelako.\nOteizaren paperean murgildu zinen antzezlan batean, zergatik aukeratu zenuen pertsonaia hori?\nBi gauza garrantzitsu ekarri dizkidan papera izan delako. Alde batetik, Oteizaren munduan murgiltzeak, euskal izaera eta izana ulertzeko balio izan dit. Eta bestetik, aktore moduan, opari eder asko eman dizkidalako: Iruñeko Baluarten aritzeko aukera, Oteiza museoan edota Donostiako Kafe Antzokian Andoni Egaña eta Maialen Lujanbiorekin batera. Beti diot, La Pollak eguneroko bizitza ulertzeko giltza eman didala eta Oteizak aldiz euskaldun existentzia barneratzeko.\n"Beti esan ohi dut KM0 umorea lantzea gustatzen zaidala; Gertukoa, sanoa eta bertako erreferentziak erabilita. Ez baita berdina jaietako parranda bati buruzko bakarrizketa bat egitea hemen edo Madrilen."\nZeintzuk dira zure erreferenteak?\nEuskal Herrian, erreferentzia asko erabiltzen ditut, bai musikariak, antzerkilariak baita ezagutzen dudan hainbat jende ere, batzuk aipatzekotan: Ander Lipus, Dejabu Panpin laborategia, Futx anaiak edota Kulunka. Estatuan zehar dauden antzerki taldeen antzezlan asko ikusteko ohitura dut, eta kasu horretan Cuarta Pared, Titzina, La Zaranda, Teatro Kamikaze, Leo Bassi, Faemino y Cansado, Animalario eta abar. Bakarrizketaren munduan Goyo Jimenez eta El Brujo izugarriak iruditzen zaizkit.\nInoiz ikusi duzun bakarrizketarik onena?\nStand Up Comedy formatuan Goyo Jimenez-en Made in Spain ikuskizuna eta antzerkian Ander Lipusen Zapatrusta obra, ikaragarriak.\nUmorearekin jarraituz, inoiz ikusi duzun filmik dibertigarriena?\nThe Little Miss Sunshine (2006, Valerie Faris, Jonathan Dayton). Gainera zinemaldian ikusi nuen estreinatu zuten urtean, gauean bi pelikula ondoren eta sekulako txizaguraz; zein opari ederra jaso nuen.\nUrte asko daramazu umorearen arloan lanean, baina badirudi WhatsApp bidez biralizatu zen audio batek jarri zaituela azken asteotan erakusleihoan...\nBai, hala da. Askotan ez da jakiten zergatia, ezta nola ere. Emanaldi ugari egin ditut Barrez Blai! bakarrizketarekin, hamaika herritan, baina irratian hori kontatu, eta hara! nahita saiatuta ere gertatuko ez zena modu naturalean gertatu da. Ederrena baina jendea euskarazko umorea entzuten ikustea da, barrez eta algaraka, lagun artean partekatzen eta herri gehiagorekin jolastean aritzea izan da.\n"Emanaldi ugari egin ditut 'Barrez Blai!' bakarrizketarekin, baina irratian hori kontatu, eta hara! nahita saiatuta ere gertatuko ez zena modu naturalean gertatu da".\nSentitzen duzu frustragarria dela “audio sinple” batek urte askotan egindako lan mordoa baino irismen gehiago izatea? Ala ez da horrela izan?\nWhatsApp bidez biralizatu den audioarekin gertatu dena ez nuke frustragarria denik esango, naturalki eta positiboki gertatu dela uste baitut, gainera, euskaraz sortutako umoreaz ari gara. Pena handiagoa ematen dit hamazazpi urte Euskal Herriko hamaika txokotan ibili ondoren, antzezlan edo bakarrizketa berri bat sortzen dudanean, egin behar den lanketa handiak: herriz herri berriz ere kontaktua egin, komunikabideetan sorkuntza lan berria aurkeztu, edo honelako elkarrizketa bat lortzeko, kasu.\nZure emanaldietan inprobisaziorako tartea dago ala dena azken muturreraino zaintzen duzu aurretik?\nUmorezko bakarrizketak sortzeko buelta asko eman behar zaizkio testuari; mila bider irakurri, umore puntu berriak sortu eta testuan hauek kokatu, moldatu eta aldatu adibidez. Azken bakarrizketaren hamabi bertsio ere izan ditut. Testua itxita eta menderatua izan arren, baina bakarrizketan zehar inprobisaziorako zatiak izaten dira, zuzenekoan gertatzen denaren arabera. Azkena, Donostiako El Muro tabernan gertatu zitzaidan: ikusleetako bat ume jaio berri batekin zegoen besoetan, honen negarrak entzun eta Andoaingo erregeen gaia atera nuen bat-batean. Batzuetan horrelako gauzek saioa asko girotzen dute.\nZe umore mota da euskaldunon artean hobekien funtzionatzen duena?\nNire kasuan beti esan ohi dut KM0 umorea lantzea gustatzen zaidala. Gertukoa, sanoa eta bertako erreferentziak erabilita. Ez baita berdina jaietako parranda bati buruzko bakarrizketa bat egitea hemen edo Madrilen. Hemen txosnak aipa ditzakezu, txarangak, blusa arteko bazkariak, gazte egunak, musika, kontzertuak, gaztetxeak eta abar. Buruari eragiten sortzen dira gauzak, hemen asko ditugu.\nGaur egun, akatsik ezin dugu egin edo ezin gara politikoki okerrak izan, hala dirudi behintzat. Baina lehenik eta behin publikoarekin lotura lortu behar da, hortik aurrera askoz lasaiago aritzen naiz. Egia da bestalde, urteen poderioz badakizula zer, non, noiz eta nori aipatu. Hala ere, ez dut une desatseginik bizi izan.\nOrain urte batzuk hasi zinenean, gaur egungokoarekin alderatuz, zer aldatu duzu zure bakarrizketetan (gaiak, tonua...) ?\nUrte hauetako aldaketa handiena nirekiko konfiantza izan da, eta lan egiteko modu bat ere landu dut. Lehenengo testuari mila buelta ematen dizkiot. Testurekin erabateko Konfiantza dudanean, gag ugariz beteta dagoela dakidanean frogatzen joaten naiz herri herri, ikuslegoarekin dudan feedbacka sentituz. Ondoren ahalik eta gehien gozatzea da helburua. Orain bakarrizketa berriarekin oso pozik nago badakidalako oso ongi funtzionatzen duela, eta hori pentsatuz aitzina nekatu arte.\n"Inoiz ez dut telebistako bakarrizketetan agertzen diren gizon zein emakume estereotipo markatuen gainerako umorerik egin, horietaz paso egiten dut eta egunerokotasunean bilatu dut umorea, baita nire baitan ere".\nSentitzen duzu lehen libreki esaten zenituen gauzak orain bi aldiz pentsatu behar dituzula? Noiz zinen politikoki zuzenagoa lehen ala orain?\nInoiz ez naiz izan umorea mugaraino eman duen horietakoa, umoreak, beste hainbat esparruen gisan, mugak ere badituelako noski. Inoiz ez dut telebistako bakarrizketetan agertzen diren gizon zein emakume estereotipo markatuen gainerako umorerik egin, horietaz paso egiten dut eta egunerokotasunean bilatu dut umorea, baita nire baitan ere.\nBeste arloetan existitzen den parekidetasun eza dago umorearen mundan?\nUmorea zein bakarrizketak, antzerkiaren barruan uztartzen dira eta izan antzerkian zein beste arte espresio ezberdinetan, egungo gizartearen isla diren heinean, badira hainbat desoreka. Hala ere, zenbait kontu ari dira aldatzen eta emakumeek bere espazio propioak edo ekitaldi propioak ere sortzen ari dira. Izan ere, umorearen mundua , antzerkiarena orokorrean, ez da erraza eta antzerki bikote den Saioari edo niri, berdin kostatzen zaigula emanaldiak lotzea eta egitea.\nUne honetan hainbat konturekin nabil esku artean. Alde batetik, otsailean Donostiako Poltsiko Antzerkian estreinatu nuen 40 urte ta Aldapan Behera Niek bakarrizketarekin ari naiz. Hainbat emanaldi lotuak ditut jada, baina gehiagora iristea espero dut.\nBestetik, Nafarman izeneko pertsonaiaren hainbat bideo laburren zabalpenarekin nabil. Inazio Carrera kameragilearen eta bion artean sortutako proiektua da eta bi urteko lanaren ostean duela gutxi jarri ditugu sarean ikusgai.\nEta etorkizunera begira ere banabil. Aldantzen Laguntzen taldearen baitan, Saioa Royo eta biok antzezlan berri baten prestaketan gabiltza. Emakumeen gaineko erasoak, bortxaketa fisikoak, psikikoak edota judizialak salatu nahi ditugu. 2020. urte hasieran estreinatu nahiko genuke baina prestaketa zaila izaten da (entseguetarako leku bat topatu, argiztapen eta musika frogak …) Hala ere, lehen antzezlanarekin bezala gogotsu gaude, berezia zein bortitza izatea nahi dugulako bai guretzat, baita ikuslearentzat ere.


Europako erliebea asko aldatzen du leku batetik bestera. Erliebean hurrengo ezaugarriak kontutan hartu beharko dituzu:\nEuropako mapa begiratzen baduzu, kostaldeko erliebe berezia ikusiko duzu. Lurralde zati batzuk, itsasoan sartzen dira eta urez inguraturik gelditzen dira ea leku guztietatik. Dakizunez lur zati horiek penintsulak dira, eta haien artean hauexek dira aipagarrienak: Eskandinavia, Jutlandia, Iberiar, Italia, Krimea, eta Balkandar penintsula.\nPenintsula horien artean eta lurralde horiek inguratuz, Atlantiar ozeanoa, itsaso desberdinetan banatzen da: Baltiko itsasoa, Ipar itsasoa, Kantauri, Mediterraneoa, Tirreniarra, Adriatikoa, Joniar, Egeo, Itsaso Beltza…\nUharteak, ugari dira Europan, batzuk oso handiak gainera. Zenbaitetan taldetan elkartuta agertzen dira, artxipielagoak osatuz. Hor dituzu esate baterako, Britania Handia eta Irlandako uharte handiak beste zenbait uharte txikiagorekin batera artxipielago Britaniarra osatuz.\nIslandia, Baleareetako Mallorca, Korsika, Sardinia, Sizilia, Kreta… ere Europako uharte handiak dira.\nEuropako lurralde gehiena Uraletatik hasi eta Atlantiar ozeanoraino iristen den lautada handi bat da.\nMendikate garrantzitsuenak Eskandinaviar mendiak, Ural mendiak, Mazizo zentrala, Alpe mendiak, Pirinioak, Apenino mendiak, Karpato mendiak eta Kaukaso mendiak dira.\nOrain bi ariketa egingo dituzu: lehenengoan Europako uharte eta penintsulak kokatuko dituzu mapan, bigarrenean, hurrengo orrian, itsasoak eta mendikateak. Egiteko, internet edo gela edo etxeko Atlasa erabili ahal dituzu.


"Elkarlana ezinbestekoa da irtenbideak bilatzeko" — TUlankide MONDRAGON\n"Elkarlana ezinbestekoa da irtenbideak bilatzeko"\nEskolarako itzulera inflexio puntua dela azaldu du Pedrosak, eta gizarteak etorkizunerako ereduei begira jarri behar duela. Haren ustez, pandemiak erakutsiko du badagoela aukera bestela jarduteko.\nIkasturte berriari begira, aldaketak aurreikusteko unea dela uste du Begoña Pedrosa Huhezi Humanitate eta Hezkuntza Zientzien Fakultateko dekanoak (Areatza, Bizkaia, 1975). Hutsegiteetatik ikasteko eta beste eredu batzuk aintzat hartzeko une aproposa dela azpimarratu du.\nNolakoa izango da eskolara itzultzea?\nAurtengo ikasturtea zaila izango da. Gogorra izan daiteke, baina erantzukizunez jokatu behar dugu denok. Administraziotik hainbat jokaleku diseinatu dira, eta ikastetxe askotan planteamendu berritzaileak ari dira aurreikusten. Osasunaren ikuspegitik ez dakigu zer etorriko den, eta gauzak egun batetik bestera aldatzen dira. Aldiz, badago aldatuko ez den zerbait: etorkizunera begira gauzak beste modu batean prestatu behar ditugu. Administrazioa, zentroak eta familiak horretara begira jarri behar dira. Egoerari ahalik eta hoberena erantzuteko, ikusi behar dugu zein aukera dugun esku artean umeen benetako zaintza bermatzeko. Hor jarri behar dugu begirada.\nNola landu daiteke hori?\nZentro bakoitzean egoera ezberdinak aztertu behar dira. Presentzialtasunera itzultzeko, administraziotik irizpide orokorrak esleitzea ezinbestekoa da, baina ikastetxe bakoitzean, beharren ara- bera, ezberdin aplikatuko dira espazioak, ordutegiak eta ikasle-irakasle prozesuen antolaketa. Aurrez aurreko eskoletara joaten saiatu behar gara, baina ezin dugu pandemia ahaztu. Eredu presentziala lehenetsi behar da, baina muturreko egoera batera hurbilduz gero, aurreikusi behar da etapa batzuetan, agian, telelana egin beharko dela. Ez dugu halakorik nahi, baina gerta daiteke, eta prest egon behar dugu. Eredu mistoak aurreikusi behar dira, eta pentsatu beharko genuke nolako hezkuntza eredua nahi dugun ume guztientzat kalitatezko prozesuak ziurtatzeko. Hausnartzeko abagunea ere bada, mistorako gabeziak ditugulako. Prestakuntza gehiago bideratu behar da zentroetara.\nZailtasunik aurreikusten duzu?\nNoski. Batetik, kontziliazioa dugu, ezin dugu beste alde batera begiratu. Sormena erabili behar dugu. Irtenbideak eta aukerak bilatzeko ezinbestekoa izango da ad ministrazio, enpresa, erakunde eta norbanako guztiok elkarlanean jardutea, elkarren beharra dugulako. Ikuspegi integraletik eta erantzun eklektikoetatik eman behar diogu irtenbidea egoerari.\nBestalde, bereziki zaindu behar ditugu ikasleen harrera pertsonala eta arreta emozionala. Aniztasun handia egongo da, haur bakoitza bere motxilarekin itzuliko delako eskolara, baina familiekin batera eta zentroetan lan berezia eginda artatu behar da arreta emozional hori. Gainera, ikasturtea eredu presentzialean hasten badugu, lehen asteetan zaintza berezia egin beharko da ikasleekin, akademikoki eta emozionalki, maila guztietan. Ondo prestatu behar da zorua, konfinamendu egoerara itzuliz gero erantzun ona emateko. Haurrak eta gazteak prest egon behar dira egoera horretan berriro ere lan egin beharko balitz; iraila eta urria horretarako gakoak izango dira.\nHelburu kolektiboa izan beharko luke itzulera lantzeak?\nHezkuntza bera helburu kolektiboa da. Administrazioak bere etxerako lanak egin beharko ditu, eta horretan dabil, baina denon parte hartzea eta konplizitatea beharrezkoa da; interakzioak bultzatu behar ditugu. Erabaki asko tokian toki hartuko dira, administrazioaren laguntzarekin eta aholkularitzarekin, baina leku bakoitzeko konplexutasunari erantzun beharko zaio. Hezkuntza komunitatea hor dago, eta oso modu kolektiboan eta kohesionatuan hartu beharko dira erabakiak. Gizarte moduan jokatu beharko dugu, eta horregatik diot familien rola erabakigarria izango dela.\nZer gertatzen da baliabiderik ez duten ikasleekin?\nEgoera larri batetik gatoz. Itxialditik gauza asko ikasi ditugu hezkuntzako etapa guztietan. Zentroak familien beharrak asetzeko egon direla esango nuke, eta erantzun dutela. Itzuleran ziurtatu beharko genuke ikasturtea hasi aurretik minimo horiek bermatuta daudela, ezin du aukera bat izan. Baliabide gehiago jartzea beharrezkoa da, baina baliabide gehiago jarrita ez da dena konpontzen; indarra jarri behar dugu ikasketa espazio berritzaileak diseinatzen, antolaketa on batekin eta zentzua erabilita. Formula berriak aplikatu behar dira hezkuntza prozesu berriak diseinatzeko, eta uste dut dibertsifikazioa ikaskuntza prozesura ekarri behar dugula derrigor, baliabideei eta espazioei dagokienez, esaterako: jantokiak eta gimnasioak erabili behar badira egoera honi aurre egiteko, erabili beharko ditugu. Kanpo espazioak ere egokitu daitezke, aisialdirako eremuak, baita herrietan ere. Sormen handia beharko dugu, baina oso aukera interesgarriak sor daitezke. Orain da benetako hezkuntza komunitarioa bultzatzeko unea.\nHutsetatik ikasteko unea da?\nMomentu zailetatik gatoz, baina aurrera begiratu behar dugu: pandemiak erakutsi behar digu gauzak beste modu batean egiteko aukera ere badagoela. Aukerak aztertu behar ditugu: zailtasunak eta hutsuneak ikusteko joera ikaragarria izaten dugu, eta, jakina, osasuna funtsezkoa da, baina gauzak bestela egiteko eszenatoki horiei ere begiratu behar diegu; gogoan izan behar dugu gazteak eta haurrak direla herriaren etorkizuna. Zaila izango da, lan ikaragarria egin beharko da, baina buruko eskemak aldatu behar ditugu, eta denon esku dago hori. Horretarako, noski, prestakuntza beharko dute irakasleek, baina ezinbestekoa da epe laburrean zentroetan jokaleku berriak aurreikustea.\nElkarrizketa orijinala: https://www.berria.eus/paperekoa/1886/003/001/2020-09-02/elkarlana-ezinbestekoa-da-irtenbideak-bilatzeko.htm


Iñudeak eta artzaiak – Irunero\nEtiketa: Iñudeak eta artzaiak\n2022(e)ko urtarrilak 27 No Responses\nIrungo Kultura arloak iragarri du Inauterietako egitaraueko azken xehetasunak lotzen ari dela\nHasi da atzerako kontaketa 2022ko inauteriak bizitzeko. Aurten, asmoa da jarduera-programak aurreko ekitaldietako itxura berreskuratzen joatea, baina betiere pandemia-egoera oso kontuan hartuta eta, beraz, ekimenak horretara egokituta. Ideia horretan, Irungo Udaleko Kultura arloa, konpartsak eta gainerako erakunde antolatzaileak lanean ari...\n2022(e)ko urtarrilak 10 No Responses\nEraiki dantza taldeak Iñudeen eta Artzaien konpartsa antolatzeko bilera deitu du\nEraiki Dantza Taldea otsailaren 20an Irunen ospatuko den Iñudeen eta Artzaien konpartsa antolatzen hasi da dagoeneko. Desfilearen nondik norakoak zehazteko asmoz, taldeak bilera bat egingo du urtarrilaren 16an Behobiako auzo elkartean eguerdiko 12:00etan. ...\n2021(e)ko otsailak 3 No Responses\nIrungo Udalak eta entitate kolaboratzaileek Inauteriak era birtualean ospatzeko bideoak sortu dituzte\nIrungo Udalak eta entitate kolaboratzaileek 2021eko Irungo Inauteriak era birtualean ospatzeko hainbat bideo sortu dituzte. Horrela, Eusko Jaurlaritzatik hartutako neurriak errespetatuz, hiriko Inauterietako antolatzaileak omentzeko zenbait bideo argitaratuko ...\n2020(e)ko martxoak 5 No Responses\nOhiturek ospakizun berriekin bat egin dute Irungo Inauterietan


Sarrerako aurreabisuak kudeatzeko zerbitzua - e-puertobilbao\nBezero-mota: Terminala, Enpresa zamaketaria, Errepideko eta Treneko garraiolaria\nData: Uztaila 2008\nAurreabisuen erregistroa, aldatzea eta kontsultak, Garraiolariak erregistroa eta identifikazioa …\nErrpepideko eta Treneko garraiolaria, Terminala, Enpresa zamaketaria, Bilboko Portuko Agintaritza\nZerbitzu horren bidez, e-puertobilbao plataformak kanal telematiko bat jartzen du erabiltzaileen komunitatearen eskura; kanal horrek euskarria ematen dio Bilboko Portura lurretik sartzen den zirkulazioarenaurreabisuen prozedurari.\nBilboko Portura lurretik sartzen edo irteten diren salgaien zirkulazio logistikoa erraztera bideratutako zerbitzu-multzo baten artean lehenengoa da. Etorkizunean, lurreko garraio-aginduen izapideak egiteko eta salgaiak onartzeko eta entregatzeko kudeaketa-zerbitzuak ere jarriko dira martxan, zerbitzu horrekin batera.\nGarraiolarien eta zamaketarien (terminalak) enpresei zuzendutako zerbitzu horren bidez, garraio-ibilgailua (kamioia edo trena) iristeari buruzko informazioa bidaltzen da, eta e-puertobilbao plataformak portuko sarbide-kontrolerako sistemari eta dagokion terminalari (zamaketerien enpresak) bidaltzen dio informazio hori.\nHala, portura sartzeko hesia automatikoki irekitzen da, eta ez da beharrezkoa itxarotea. Terminalek, berriz, informazio horren bidez, operazioen plangintza optimizatu dezakete, eta sarrera automatizatuko sistema ere jar dezakete.\nBesteak beste, erabiltzaileen esku jarritako zerbitzu horren bidez, portura eta terminaletara (enpresa zamaketariak) sartzeko, ibilgailuek ez dute itxaron behar. Horrez gain, zerbitzu horrek portuaren barruko segurtasunahobetzen du, eta portuko ibilgailu-zirkulazioaren ugaritasuna erregulatzeko eta operazioak optimizatzeko sistema bat ezartzen du Portuko Agintaritzaren eta enpresa zamaketarien esku.\nCategories: Errepide eta trenbide garraiolaria, Terminala eta Enpresa Zamaketaria 11 Uztaila, 2008\nAurrekoaPrevious project:Mugako Kontrol Postuko (MKP), CIRA edo ESKANER edukiontzien kokapena koordinatzeko zerbitzuaHurrengoaNext project:Esportaziorako karga-zerrenden zerbitzua\nSalgai arriskutsuen sarrera eta irteera kudeatzeko zerbitzua\n11 Otsaila, 2005


Deserria - Engranaje artean\nHasiera » Sailkatu gabea » Deserria\n“Maketoa naiz eta arto nago”. Hala zioen udaberri aldera auzoko pareta batean loratutako pintadak. Lerro hauen atzean denari irri bihurria atera zion esaldiak, baina oso bestelako irakurketak ere izan zituen. Bigarren zentzua izan zezakeen esaldia izatetik urruti, zentzugabekeria zeritzon askok, trauskilkeria. Sarera ere egin zuen salto pintaketaren argazkiak, beronen bueltako iritzi gehiago ezagutzeko aukera irekiz. Erdaldun baten kexa gisakoa izan zitekeela zioenik bazen –nahiz eta euskara erabili–, bere burua maketotzat duenak kexa euskaraz adierazi izanaz trufatzen zenik ere bai. Nire baitarako pentsatu nuen bazitekeela esaldiaren ironia tonua oharkabe pasa izana.\nArreta eman zidan ohartzeak pintaketa haren egilea gure ingurunetik at kokatzen zuela hainbatek, auzoan eta euskaraz idatzia egonik ere. Bazirudien gaur gaurkoz ere askorentzat maketoak bestetasuna, gu –zernahi dela ere hori– ez den hori, izaten segitzen duela. Urte hauetan guztietan tarterik izan ez balitz bezala behinola irain izandakoaz jabetu eta norbere identitatearen parte gisa onartzeko eta aldarrikatzeko, euskalduntasunarekin batera, zergaitik ez. Batak eta besteak ez baitaukate zertan kontrajarriak egon. Ez ote da, hain justu, bestetasun horretara betikotzen dituen logikaz kexu izango pintaketa?\n“Ez dakit nire gurasoek destierro moduan bizi izan zuten euren herrietatik alde egin eta mila kilometrora bizimodua topatzera behartuta egotea. Baina nire bizitza deserri huts legez bizi izan dut (…) Beste batzuena zen herrian jaio eta haztea da deserria. Betirako trenak ekarritakoa izatea da deserria”. Sonia Gonzalezen hitzak dira, Erreka Haizea lanean jazoak, eta muturren parean jartzen diote bati maketoak arto egoteko izan ditzakeen motiboen artean bat aski potoloa: norbere herrian arrotz izatera kondena. Konplexurik gabe maketo gisa identifikatzerakoan harrotasuna ordez artotasuna besarkatzera eraman dezakeena, ondoriozta dezaket.\nOrain gutxi irakurritako iritzi artikulu baten harira gogoratu dut pintaketaren pasartea. Aipatu idatziak euskararen egoeraren pagaburu bilakatzen zituen migratzaileak, “inmigrazio masibo” gisako terminoak erabiliz eta hala izendatzen zenari “aurre egin beharraz” mintzatuz. To! Atzerritarrek euskara kaltetzen dutela defendatzeko, industrializazio garaiko migrazio fluxuak euskara urritu izanaren argudioa zerabilen autoreak. Puntu horretantxe oroitu nuen garai hartan etorritako norbaiten ondorengoak egindako auzoko pintaketa. Irakurtzen ari nintzen diskurtsoa hedatzearen arriskuak ez ziren gutxi eta edonolakoak, baina bakarra aipatzearren –eta inolaz ere ez larriena–, beste belaunaldi bat kondena zezakeen bere herrian bertan deserrian sentitzera, Beste izatera.\nAniztasunari tokia egingo dion eta euskara kohesiorako –eta ez diskriminaziorako– erabiliko duen herria bada nahi duguna, urgentziazkoa zaigu gisako diskurtsoei bidea moztea. Kanpotik etorri(ko) direnen ondorengoek biharko egunean paretak sprayatuko badituzte, artotasuna adierazteko baino, harrotasuna adierazteko arrazoi gehiago izan ditzaten.


Iñurritza biotopoa: Udarako ajeak Iñurritzan\n2015(e)ko abuztuaren 23(a), igandea\nUdarako ajeak Iñurritzan\nJakiña da Zarautzen eta Iñurritza inguruan oro har, udara garaian turista kopurua asko ugaritzen dela eta egoera horrek hegaztiek behar izaten duten lasaitasuna asko murrizten duela, baina hau gutxi ez balitz, horietako batzuk, inguruarekiko errespetu falta haundiarekin ibili dira eta ondorioz horrelako jokabideek Iñurritza biotopoko inguruneari kalte haundia egiten diote. Iñurritzako errekara botatako bizikletak edo erosketa karroak non nahi ikusi izan ditugu uda garaian, babestutako inguruetan ere lasai ederrean ibili dira paseatzen, askotan beraien txakurrekin gainera, behekaldeko argazkietan dituzue horietako adibide batzuk. Neurriak hartzea dagozkien agitariek, ahal den azkarren hartu ditzaela hartu beharreko neurriak, horrelako jokabideak behin betiko sahiesteko gure inguruetatik.\nUztaila eta abuztu hasiera nahiko hilabete arloteak izaten dira hegazti kopuruei dagokionez. Hegazti migratzaile gehieneak oraindik ez direlako etorri edo berton kumatzen dutenak beraien txitoak aurrera atera ondoren lasaiago ibiltzen direlako. Bainan ahala ere Bittor Mutiozabalek eta Eneko Azkue Zarauztarrak ateratako argazki hauetan ikusten den bezala hegazti ugari dabil inguruan,\nPitxartxar burubeltza ( Saxicola torquata)\nMuscicapa striata ( Euli txori grisa)\nSasi txori harrunta (Hypolais poliglota)\nBuztanikara (Motacilla alba)\nTxolarrea (Passer domesticus)\nTxinbo kaskabeltza ( Sylvia atricapilla)\nAntxeta mokogorria (Chroicocephalus ridibundus), uroiloa ondoan duelarik.\nKaio hankahoria ( Larus michahellis lusitanius)\nLertxun gorria (Ardera purpurea)\nUdara garaian Iñurritza biotopoko beste irudi batzuk\nEgilea: Asier Aldalur ordua: 19:27\nEtiketak: belatza, Egreta garcetta, Erithacus rubecula, Euli txori grisa, Falco peregrinus, Hypolais poliglota, Motacilla alba, Muscicapa striata, sasi txoria, saxicola torquata, txorru arrunta


Legegintzako Herri Ekimena – Baldintzarik Gabeko Errenta Oinarria LHE\nLegegintzako Herri Ekimenaadmin2021-09-10T09:36:33+02:00\nBaldintzarik Gabeko Oinarrizko Errentaren aldeko Legegintzako Herri-Ekimen hau bultzatzeko ideia honako egiaztapen honetatik sortu da: 30 urtez errenta baldintzatuak izan ondoren, zehazki, Diru-sarrerak Bermatzeko Errenta (DBE), Euskadin, ez da pobreziarekin, bazterketarekin eta hura jasotzeak dakarren estigmatizazioarekin amaitzeko gai izan.\nZer da LHE-a?\nHerri-ekimen legegile bat (LHE) mekanismo bat da, herritarrek eta gizarte-taldeek lege-aldaketak proposatzeko eta alderdi politikoak horiek onartzera interpelatzeko balio duena. LHE bat bultzatzeko, gutxieneko sinadura kopuru bat bildu behar da (10.000 sinadura Euskal Autonomia Erkidegoaren kasuan) Legebiltzarrak ekimenari hel diezaion. Gure helburua da LHE baten bidez lege berri bat bultzatzea zerga-erreforma birbanatzaileago baten ondorioz, bizitza duina izateko diru-sarrera bat behar dela ezartzen duena -administrazio publikoak ordaindua-.\nLHE honen bidez, Eusko Legebiltzarrari BALDINTZARIK GABEKO OINARRIZKO ERRENTA BAT ezarriko duen lege bat eztabaidatu eta onartzea proposatzen diogu, ESKUBIDE INDIBIDUAL GISA eta beste oinarrizko eskubide batzuekin parekagarria izango dena, hala nola osasunarekin edo hezkuntzarekin.\nProposamen osoa deskargatu\nProposamen laburra deskargatu\nZer gertatuko da hurrengo hilabeteetan?\nOtsailaren 18an aurkeztu zaio Legebiltzarreko Mahaiari LHE-a, eta onartu ondoren, LHE-aILP Legebiltzarrean eztabaidatzeko behar diren 10.000 laguntzak jasotzeko prozesuari ekingo diogu.\nDatozen lau hilabeteetan, herritarren eztabaida-prozesuak eta batzarrak hasiko ditugu, herritarren agendan gizarte justuago baten etorkizuneko garapenerako funtsezko ardatza izango den tresna bat sartzeko, pobrezia amaituko duena, aukeratzeko autonomia handiagoa ahalbidetuko duena, aberastasuna birbanatzen lagunduko duena eta, aldi berean, planetarekin modu jasangarriagoan bizitzeko aukera emango diguna.\nHorretarako, Sustatzaile bat eratu dugu, gizarteko hainbat esparrutatik etorritako pertsonez osatua, legearen alderdi guztiak koordinatuko dituena, eta abar.\nEkimena legez aurkeztu ondoren, ekimena gizarteko eremu guztietara zabaltzeko aukera emango duten tokiko batzarrak eratuko ditugu. Horrela, hitzaldi, eztabaida, informazio-mahai eta abarren bidez, gutxieneko sinadurak lortu ahal izango ditugu ekimena Eusko Legebiltzarrera bideratu ahal izateko. Legebiltzarrean, alderdi politiko guztiek jarrera hartu beharko dute, eta herritarren proposamen hori onartu ala ez bozkatu beharko dute.


Aniztasunak bakarrak izatea egiten gaitu gure bizitzako momentu bakoitzean agertu ahal jakuzan beharrizanak bakarrak diran moduan. Blog honetan gurasoentzat zein ikasleentzat bideratutako baliabideak topatuko dozuez. - La diversidad nos hace únicos como únicas son las necesidades que podemos presentar en cada momento de nuestra vida. En este blog encontrareis recursos destinados tanto a alumnos/as como a padres y madres.\nData honetako argitalpenak ikusgai: Azaroa, 2020\n- azaroak 25, 2020\nhttps://www.youtube.com/watch?v=WA4dDs0T7sM Geldiezinak gara Mundua aldakorra da eta gure esku dago aldatzea. Gaur, zemendiaren 25a, Emakumeen aurkako Indarkeria desagerrarazteko Nazioarteko Eguna izanik, oso mezua argia dogu: “ mundua aldatu nahi dugu,, emakumeen aurkako indarkeriari aurre eginez, lortu egingo dogu”. Gizartean dagoan arazo honi gogo biziz aurre egiten badeutsogu, gailendu eta aurrera ataratzea lortuko dogu. Gizartea batzen danean eta zerbaiten alde borrokatzen danean, garaile atarako da, GELDIEZINAK GARA! Hori guztia azalarazteko, hurrengo bideoa ikusi eta ondoren horretaz hausnartzea proposatzen deutsuegu. Bideo honek, gure indarrari eta gaitasunari inork ezin izango deutsola aurre egin erakutsiko deusku. Guztiok batera indartsuagoak garelako eta mundua aldatzeko gai garelako, indarkeria kasuak dagozan bitartean, Ikastolatik emakumeen aurkako indarkeriari aurre egin eta honen aurka egongo garelako. Egunero da Emakumeen aurkako Indarkeriaren Eguna,\nIrakurri informazio gehiago\nZer esan nahi dau jarduerak neska baten moduan egiteak?\n- azaroak 18, 2020\nhttps://www.youtube.com/watch?v=s82iF2ew-yk Zer esan nahi dau jarduerak neska baten moduan egiteak? Sarritan, rolaren arabera, kulturalki rolak berak ezarritako hainbat estereotipo dagoz. Oraingo honetan, batez be emekumezkoen rolak landuko doguz. Zer esan gura dau jarduerak neska baten moduan egiteak? Zer esan nahi dau horrek? Gogoko dogu guri horrelakoak esatea? Gizonen artean emoten dan kontua baino ez da? Pentsaera horrek aldaketarik behar dauala uste dozu? Hurrengo bideoan, galdera honeek guztiak argi eta garbi azaldu eta lantzen dira baita ikuspuntua zein dan eta zein izan beharko litzatekean be. Mundua aldakorra dan heinean, kultura bera be moldatu eta aldatu egingo da, beraz, guztiontzat hobea izango dan mundua izateko, gaiarekiko ikuspuntua eta jarrera hobetu egin beharko dogu. Que significa hacer algo como una niña En muchas ocasiones dependiendo del rol, existen diferentes estereotipos culturalmente muy marcados según el rol, en este caso vamos a trabaj\nHH ETA LH-KO ORIENTAZIO DEPARTAMENTUA\nZuriñe Bilbao, HH eta LH orientatzailea: zurinebilbao@begonazpi.org\nNagore Agirre, HH eta LH orientatzailea: nagoreagirre@begonazpi.org\nAnder Gonzalez, HH eta LH espezialista: andergonzalez@begonazpi.org\nEdorta Aza, LH espezialista: edortaaza@begonazpi.org\nAmaia Gil, HH eta LH espezialista: amaiagil@begonazpi.org\nZuriñe Ibarrondo, HH espezialista: zurineibarrondo@begonazpi.org\nGURASOAK BEGOÑAZPI ORIENTATZEN HH ORIENTAZIOA LH HH3 DBH HH2 HH5 HH4\nJOLASA IPUINA ORIENTACIÓN OROKORRA EMOZIOAK ERREZETA BATX TEA ACCESO UNIVERSIDAD UNIVERTSITATERA SARBIDEA FAMILA FORMACIÓN PROFESIONAL HIZKUNTZAK LANBIDE HEZIKETA LH1 LH2 MATEMATIKA SELECTIVIDAD UNIBERTSITATEA BIDERKETAK BURUKETAK DBH1 DBH2 DBH3 DBH4 DEUSTO IDAZMENA INGELERA INTERPRETACION INTERPRETAZIOA IRAKURKETA ITZULPENGINTZA LIBURUAK MEMORIA TRADUCCION ZOOM


Berriola - Jai «herrikoi, euskaldun eta parekideak» antolatu ditu Baionako Gazte Asanbladak\nGazte Asanbladaren egitaraua Patxa plazan egingo dute. Uztailaren 29an, 18.00etan desfile herrikoiak emango die hasiera festei. Hurrengo egunean Eneritz Zabaletak eta Aitor Servierrek bertso-poteoan parte hartuko dute eta ondoren elektrotxarangak giroa alaituko du. Ostiralean, 18.00etatik aurrera kontzertuak eskainiko dituzte, horien artean Arnas taldearena.\nLarunbatean ohiko Gazte Eguna ospatuko dute eta eguerdian, hamar euroren truke, tokiko produktuekin egindako bazkaria proposatuko dute. Abuztuaren 2an, Baionako elkartasun taldeak presoen aldeko bazkaria prestatuko du eta Gazte Asanbladak Nat&Watson taldearekin alaituko du.


Kalean da Galder Barbado, 6.000 euroko bermea ordainduta\nAiaraldea atariak jakinarazi duenez, eguerdian irten da Zaragozako (Espainia) Daroka espetxetik.\nRemi Aiestaran oroitu dute, haren heriotzatik 10 urtera\nEgia, justizia eta erreparazioa eskatu zituzten atzo Amasa-Villabonako herritarrek, Remi Aiestaran hil eta hamar urteren ondoren. Omenaldi jendetsua izan zen. Aurten, ofizialtasunaren bermean egin dute ekitaldia, lau urtez egitarau ofizialetik kanpo egon ostean.\nHonela kontatu du BERRIAk gaurko inbestidura saioa, zuzenean\nAldeko 23 boto jaso ditu —PSN, Geroa Bai, Ahal Dugu eta Ezkerrarenak— eta kontrako 27 —Navarra Suma eta EH Bildurenak—. Azken orduko ezustekorik ezean, bihar izendatuko dute Nafarroako lehendakari. EH Bilduk izendapenari bide emateko beharrezkoak diren abstentzioak emango dizkio PSNren presidentegaiari.\nHernanin eta Oñatin bi euskal presori eginiko harreren harira salaketa jarri du AVTk, eta eginbideak hasi ditu epaileak. Lehen urrats gisa, fiskaltzari galdetu dio eskumena auzitegi horrek ote daukan.\nEH Bilduk ahalbidetu egingo du Txibiteren inbestidura, bost abstentzio emanda\nKontsultan, 1.900 kidek parte hartu dute: %75ek abstentzioaren alde egin dute, eta %25ek, ezezkoaren alde. Bazterketa amaitzeko eskatu dio Araizek PSNri\nMaiatzaren 16an atxilotu zuten, eta familiak lehen aldiz egin ahal izan dio bisita kartzelan; hurbileko senideak onartu dituzte oraingoz